Uzpharmagency September 13, 2019\nЖорий йилнинг 13 сентябрь куни Тошкентда мамлакатимизда дори-дармонлардан оқилона фойдаланиш бўйича “йўл харитаси”ни ишлаб чиқишга бағишланган тадбир бўлиб ўтди.\nЎзбекистон Республикаси Соғлиқни сақлаш вазирилиги ва Жаҳон соқлиқни сақлаш ташкилоти ҳамкорлигида ташкил этилган мазкур унда Фармацевтика тармоғини ривожлантириш Агентлиги директори Сардор Кариев ва Агентликнинг етакчи мутахассислари ҳам иштирок этди.\nЙиғилиш шаклида уюштирилган тадбирнинг асосий мақсадларидан дори-дармонларни, жумладан, антибиотикларни юртимизда тўғри қўллаш, дори-дармонлардан оқилона фойдаланиш муҳимлигини муҳокама қилишдир. Шунингдек, йиғилганларга янги меъёрий-ҳуқуқий ҳужжатларнинг ижроси тўғрисида атрофлича маълумот бериш.\nФармацевтика тармоғини ривожлантириш Агентлиги директори Сардор Кариевнинг таъкидлашича, авваламбор, хорижий амалиётни ўрганган ҳолда ҳамда халқаро экспертларнинг фикр-мулоҳазалари ва тавсияларини жамлаган ҳолда мамлакатимизнинг соҳага оид меъёрий-ҳуқуқий ҳужжатларини такомиллаштириш зарур. “Шунингдек, аҳоли онгида дори-дармонлардан фойдаланиш борасида тўғри тушунчани шакллантириш мақсадида мунтазам равишда тарғибот ишларини ҳам олиб бориш зарур”, дея айтиб ўтди Сардор Кариев.\nТадбир якунида дори воситалари, жумладан, антибиотикларни буюриш юзасидан қарор ижроси бўйича тадбирлар борасида манфаатдор томонларнинг таклиф ва тавсияларини жамлаш кутилмоқда. Шунингдек, келгуси қадамлар, жумладан, ишчи гуруҳ тузиш каби масалалар борасида келишиб олиш режалаштирилган.\nМанба: Фармацевтика тармоғини ривожлантириш Агентлиги матбуот хизмати


“22 йил турмада ўтирган бўлсанг, “ОВИР визаси”ни 15 йил кутишинг керак” « Ўзбекистон Халқ Ҳаракати\n“22 йил турмада ўтирган бўлсанг, “ОВИР визаси”ни 15 йил кутишинг керак”\n26 June 2017 - 19:02\n2015 йил 12 ноябрь куни 22 йиллик қамоқдан озод қилинган Ўзбекистон демократик ҳаракати фаоли¸ собиқ депутат ва Муборак шаҳар собиқ ҳокими Мурод Жўраев мураккаб операция учун Германияга боришга муҳтож. Аммо, у ички ишлар ва МХХ унинг чиқиш визаси олиш имконини турли йўллар билан тўсиб келаётганини айтмоқда.\nМурод Жўраев – Ўзбекистон мустақиллигининг илк йилларида мамлакатда демократик бошқарувни шакллантириш учун курашиб¸ умрининг 22 йилини қамоқда ўтказишга маҳкум этилган собиқ депутатдир.\nЎзбекистон қамоғида энг узоқ ўтирган сиëсий маҳкумлардан бири саналган Мурод Жўраевнинг қамоқдан соғлиғи абгор аҳволда уйига қайтганига бир ярим йилча бўлиб қолди.\nҚамоқдан чиққанидан кейинги бир йил давомида ҳар босган қадами учун маҳаллий милиция бўлимига ҳисоб бериб туришга мажбур бўлган собиқ депутат¸ бир йилдан сўнг ўз ҳаракат эркинлигининг тикланишига умид қилган эди¸ аммо бу умидлар ҳозирча ўзини оқламаган.\nСобиқ депутатнинг рафиқаси Холбека Жўраевга кўра¸ Мурод Жўраевга мураккаб жарроҳлик амалиëти кераклигини айтган Тошкентдаги нейрохирурглар¸ унга Ҳиндистон ëки Европа давлатларидан бирига боришни тавсия этган.\nАммо, Холбека Жўраевнинг айтишича¸ Ўзбекистондан чиқиш визасини олиш¸ Мурод Жўраев мисолида¸ амалга ошириб бўлмас ишга айланган:\n– Қамоқдан чиққанларидан кейин¸ бир йил давомида назоратда бўлдилар ва ҳатто, касалхонага борсак ҳам¸ милиция ходимларидан рухсат олиб¸ қайси касалхонага¸ нима сабаб билан бораëтганлари ҳақида отчëт бердик. Тошкентга ҳам бормадилар. Бир йилдан кейин надзор тугади. Кейин соғлиқларини тиклаш учун ëрдам сўраб, элчихоналарга мурожаат қилдик. Германия элчиси у кишини уйга келиб кўриб кетувди. Элчи Германияда операция қилдиришга ëрдам берамиз¸ фақат ОВИР визасини олинг¸ деди. Биз 24 апрель куни Қашқадарë вилоят Ички ишлар бошқармасига ҳамма ҳужжатларни топширдик. Бир ойча ўтиб¸ суддан ажрим олиб келинг¸ деб телефон қилишди. Тошкентга бориб¸ суд ажримини олиб келдим. Ундан кейин¸ Муборак профилактика бўлимидан рўйхатда туриш-турмаслиги ҳақида справка олиб келинг¸ дейишди. Бу ерда эса¸ 22 йил қамоқда ўтирган Жўраевнинг яна камида 15 йил милиция назоратида қолиши ва шу боис¸ унга ОВИР визаси учун справка берилмаслигини айтишди¸ – дейди собиқ депутат¸ Муборак шаҳрининг собиқ ҳокими Мурод Жўраев рафиқаси.\nМурод Жўраевга хориж чиқиш рухсатномасини олиш учун яна 15 йил кутиш лозимлиги ҳақидаги баëнотнинг қайси қонун ëки қарорларга асосланганини расмий тизимлардан ўрганишнинг ҳозирча имкони бўлмади.\nЎзбекистонда расман рўйхатга олинган “Эзгулик” инсон ҳақлари ташкилоти фаоли Абдураҳмон Ташанов собиқ маҳкумлар¸ хусусан¸ сиëсий маҳкумларнинг хорижга чиқишга рухсат бермаслик ҳақида ички ишлар ва хавфсизлик тизимларида низом бўлган тақдирда ҳам¸ уни конституция ва қонунларга зид эканини айтади:\n– Ўзбекистон конституцияси ва қонунларига кўра¸ озодликдан маҳрум этилмаган шахс барча ҳуқуқларга эгадир. Бу ҳақлар эса¸ жазо муддатини ўтаб бўлган одам¸ хусусан¸ сиëсий маҳкумларга ҳам бирдек тегишли бўлиши керак. Аммо¸ ҳозирча Ўзбекистонда сиëсий ислоҳотлар бўлгани йўқ¸ на сиëсий мухолифат ва на фуқаролик жамиятига нисбатан муносабат ўзгаргани йўқ. Ҳамма нарса эски сиëсат инерциясида давом этаяпти. Мурод Жўраевга муносабат ана шу инерциянинг бир кўриниши¸ холос¸ – дейди ҳуқуқ фаоли.\nОзодлик билан суҳбатда Холбека Жўраева¸ Ислом Каримов буйруғи билан қарийб 22 йил қамоқда ушланган эри¸ гарчи Каримов ўлимидан олдин озодликка чиқарилган бўлса-да¸ Мирзиëев даврида ҳам нафақат Мурод Жўраев¸ балки унинг фарзандларига нисбатан босимнинг ҳам ўзгаришсиз давом этаëтганини айтади ва бунинг учун МХХ ни айблайди.\nКаримов даврининг энг танилган сиëсий маҳкумлари – ëзувчи Мамадали Маҳмудов¸ собиқ депутатлар Мурод Жўраев ва Самандар Қўқоновлар озодликка чиқарилганига қарамай¸ уларнинг ҳаракат эркинлиги чекланганича қолмоқда.\nМамадали Маҳмудов ва Муҳаммад Бекжоннинг хорижга чиқиш визаси берилиши учун барча инстанцияга қилган мурожаатлари¸ Мурод Жўраевники каби¸ натижасиз қолмоқда.\nБу учала таниқли сиëсий маҳкум¸ Шавкат Мирзиëев бошлаган айрим ўзгаришларни олқишлаган ҳолда¸ умрининг энг сермаҳсул йилларини қамоқда ўтказишга ҳукм этилган Каримов мухолифларига нисбатан муносабат ўзгаришига умид билдирган эди.


Ҳамид Элхон. Хапамат (ҳикоя) | www.ziyouz.uz\nБош саҳифа Ўзбек насри онлайн антологиясиҲамид Элхон (1953)Ҳамид Элхон. Хапамат (ҳикоя)\nРанг-баранг майда мунчоқлардан ўтовнинг қўр ва тизмаларига ўхшаш гул ва нақшлар солиб тўқилган каштали тақинчоқ ХАПАМАТ деб аталарди. Қасаба, сетира, латиба, балдоқ каби ўзбек аёлларининг қадимий безакларидан бири. Жанубий вилоятларда яшовчи қўнғирот момолари уни ҳали-ҳамон селпиллатиб кўкракларига тақиб юришади. Лекин мен “хапамат” атамаси ўтмишдаги суғдийлар маъбудаси Онахитага уйқаш бўлгани учунми, айнан унинг кўксини безаб тургандек тасаввур этардим. Ана, қадим Мароканда! Суғдиёнанинг гуллаган боғлари, узумзорлари, олмаю анорлари ғарқ пишган ҳосилдор замини узра саховат илоҳасининг порлоқ чеҳраси, бўйнида тилларанг шокилали хапамат живир-живир мавжланиб турибди!\nБу антиқа тақинчоқнинг алоҳида хосияти борлигини билмадим-у, аммо уни таққан аёллар чеҳрасига ўзгача фаришталилик, зийнат ва тамкинлик бахш этарди. Бола эмизаётган чоғда ёш онанинг оппоқ кўксини хапамат ярим тўсиб турар, гўдаги жажжи қўлчалари билан шокилаларини силкитиб ўйнаганда ажиб манзара зоҳир бўларди. Унинг ғаройиб нусхасини илк бор энамда кўрган эдим. Илгарилари мен туғилиб ўсган тоғли овулларда анча урф бўлган, янгаларим рангдор сувмунчоқлардан турли хилларини тўқишар эди. Эски хапамат ҳам уларга ўхшарди-ю, аммо зеҳн солиб қаралса осмон билан ерча фарқи борлигини пайқаш қийин эмасди. Мунчоқларининг ранги у қадар ёрқин эмас, балки унда олмос, аметист, феруза, Бадахшон лаълиси йўқдир, айни чоғда, улардан-да ноёброқ тошлардан тизилгандек ғоятда жозибадор. Энг қизиғи, алмисоқдан қолганига қарамай нафис иплари ҳануз пишиқ, бирор чоки ҳам ситилмаган.\nАлбатта, фетишийлик – нарсаларга топиниш зардуштийликдан ҳам олдин яралган илк эътиқодлардан. Қадимда кишилар осмон ёритқичларига, рангдор тошларга ва бошқа ноёб буюмларга сиғинишган. Коҳинлар улар ёрдамида фол очиб турли маросимлар ўтказишган, ҳатто одамларни қурбонлик қилишган. Тангридан ёмғир, ризқ–рўз тилаш, дарддан фориғ бўлиш, бало-қазоларни даф этиш воситаси саналган. Бу каби ирим-сиримларнинг айримлари, буюмларни муқаддаслаштириш, тувдона, тумор, кўзмунчоқ тақиш одатлари ҳозир ҳам сақланиб қолган. Менга келсак, уларда ҳеч қандай илоҳийлик кўрмасдим. Хапамат ҳақидаги хотираларимнинг ҳам фетишийликка сира алоқаси йўқ, фақат доимо онгимда неларнидир акслантиргандек туюларди, холос. Болалигимда анчагина хаёлчан, мутаассир бўлганимданми, ҳар сафар энамнинг бўйнидаги зарҳал хапаматга қарасам қандайдир жимирлаган тўлқинни ҳис этардим. Гўёки сирли оламларни, кечмишларни кўраётгандек жимжимадор нақшларига узоқ тикилиб қолардим. Кўҳна битикларга ўхшаш кашталари, рангдор шокилалари неларнидир сўйлаб ғаройиб манзараларни намоён этаётгандек: маҳобатли тоғлар, совут кийган жангчилар, даралар ичра базм қурган деву парилар…\nБир неча йил бурун тарихий ёдномалардан бирида македониялик Александрнинг Осиёга юришлари ва сирли вафоти ҳақидаги қизиқарли тафсилотларга нигоҳим тушди. Китобда айни ўлимнинг бир талай изоҳлари, тахминий сабаблари баён этилган: безгакка чалиниш, форсийлар ёки ўз хотини Равшанак суиқасди, Ватанга қайтишни истаган саркардалар фитнаси, Говгамилла жангида ҳаётини сақлаб қолган иниси Клитни ўлдирганидан норози аъёнлар қасоси, саройда уюштирилган базмда ҳаддан зиёд кўп шароб ичиб бўкиб ўлгани ва ҳоказо…\nҚизиғи шундаки, тарихчининг ўзи айни тахминларнинг қайсиси рост, қайсиси ёлғон эканини аниқ кўрсатмаган. Искандар Зулқарнайн ўлимида буткул номаълум сабаб ҳам мавжудлигини ва айнан шуниси ҳақиқат бўлиши мумкинлигини қайд этган. Хусусан, Страбон, Клитарх ва бошқа тарихчиларнинг тасвирларидан аёнки, у Ҳиндистон юришидан қайтгач, Бобилдаги шаробхўрлик базмидан сўнг роппа-роса 10 кун ўтгач вафот этган. Шуниси бор, сафарда у билан бирга бўлган, безгакка чалинган жангчиларидан бирортаси Бобилга етиб келмаган, у эса соппа-соғ бўлган. Форсийлар эса Доро III нинг қотили, Суғд ҳокими Бесни ўлдиргани учун Александрдан миннатдор эдилар. Клитнинг дўстлари, ватанга қайтишни истаган лашкарбошилар (Аминта, Кайнос ва бошқалар) Марокандада олдиларини тўсмагани, мўл-кўл ўлжалар тортиқ қилгани боис жаҳонгирга садоқат билдиришган. Хотини Равшанак эрига шу қадар вафодор эдики, унинг вафотидан сўнг ҳам Суғдиёнага қайтмаган, Пеллага кетиб ўша ёқларда руҳини ёдлаб ўтган. Шаробдан заҳарланиб ёки бўкиб ўлганлиги тўғрисидаги тахминлар ҳам ҳақиқатдан йироқлиги аён эди. Негаки, базмдан кейин роппа-роса 10 кун яшаган, табиблар унинг касалини аниқлай олишмаган. Алалхусус, ер юзининг ярмини зир титратган ёш жаҳонгир ўлимининг асл сабаби орадан қарийб икки ярим минг йил ўтса ҳамки, пинҳонлигича қолган.\nОчиғи, аввалига тарих қатларида бу каби мубҳамликлар кўплиги боис Искандар Зулқарнайннинг қазоси сирлари хаёлимни у қадар банд этмаганди. Тасвирламоқчи бўлганим хапаматга ҳам алоқаси йўқдек эди. Бироқ кейинчалик негадир бевақт ўлимнинг асл сабаби нима эканлиги миямдан нари кетмай қолди. Бу кечмишда мени тамоман бошқа жумбоқли ҳолатлар қизиқтириб қўйганди. Масалан, навқирон жаҳонгир нима учун Бобил, Мароканда, Усрушонада гўзал маликалардан бирортасига кўнгил қўймасдан баланд тоғлар орасидаги саклар бошлиғи Оқсартнинг 16 ёшли қизи Равшанакни ёр қилган? Уни бу қадар ақлдан оздирган қандайин хилқат эди у? Ва ниҳоят, нима сабабдан туғмас бўлган у? Назаримда булар замирида қандайдир афсун, пинҳоний боғлиқлик бордек эди. Гўёки ўша кўҳна тақинчоқ – ХАПАМАТнинг сирли мунчоқлари каби!\nУ асли амирлик замонида бобокалоним Шермерган олис тоғлар ортидан олиб келган Парихотунга тегишли бўлган. Узун бўйли, чўзинчоқ юзли, кўзлари порлаб тургувчи тоғ кийигидай ўйноқлаган келиннинг асл исмини билмаганлари ё бошқа аёлларга ўхшамаган паривашлиги учунми шундай номлашган. Зеро элда у яшаган мовий қирлар ортида ростакам парилар ҳали ҳам бор деган узун-қулоқ гаплар юрарди.\nБолалигимизда парилар ҳақида эртагу достонлар ўқиб, таъриф-тавсифлари, сеҳр-жодуларидан роса ҳайратланганмиз. Бироқ нечук жонзотлиги, маконлари қайдалигини рўй-рост тасаввур этмасдик. Кўҳи-қоф, Боғи-эрам, Гўрўғли қирган девлар, Юнус-Мисқол парилар ким эди, буни ҳам билмасдик. Катталар ҳам: “Э, нимасини сўрайсизлар, ҳаммаси ўтирик,” деб қўя қолишган. Ғаройиб жиҳати шуки, достонларда эмас, ҳаётда, одамтопмас манзилларда қўним топган париларни кўрган-билганлар уларни афсонавий эмас, гўёки ҳар ким сўзлашса, ушлаб кўрса бўладиган зоҳирий тарзда ишонарли таърифлашган. Фақат айнан қаердаликлари тўғрисида якдил фикр йўқ эди. Бир хиллар Сангардак, Қизилнаҳр, Кенгтола (Сурхондарёга қарашли) даралари оралиғида, деса, бошқа бировлар Ҳисорнинг Помирга чегарадош Аспидухтар,Искандаркўл, Шотруд деган қишлоқлари атрофида, дея уқдиришган. Ўша жойларда яшовчи тоғчилар билан азалдан мулоқот қилиб келган, сеҳр-жодуларини биладиган охун (коҳин)лари бормиш, дуо ўқиб хизматларига ҳозиру нозир қилармиш, деган эртакнамо гаплар ҳам йўқ эмасди.\nТоғчилар қатағонлар, кийикчилар каби асли қадимий сакларнинг авлоди бўлиб ота-боболари суғд тилида сўзлашишган, вақт ўтиши билан турклашганлар. Катта ўрадаги қўнғирот-ўзбеклар билан азалдан борди-келди қилиб кўпкари чопишган, ошна-билиш, қуда-андачилиги бор, синашта одамлар. Илгарилари Вори, Қизилтом, Зармасдан тўйлаб келишганда уйимизга қўшхонага тушган бўйдор, ўркачбурун, чағир кўзли чапдаст чавандозларини кўрганмиз. Саман полвон Зармасдаги курашда отам билан олишиб йиқилган экан, шуни эслашди. Нашир дегани калта бўйли, ғўлабирдан келган қорабаранг чавандоз, Ёнғоқлининг Бўзадиридаги катта кўпкарида бош зотни айирган. Ўшанда қўнғиротларнинг четкирлари сурдовлашиб қамаб қувишди. Қарангқўллик Менглибой Эшмат: “Қўйма уккағар тоғчини”! дея маланг берса ҳам фойдаси бўлмади – Нашир қора қашқа отда ҳаворни икки марта айланиб охири улоқни яккалади. Баковул: “Яша, ҳалолинг бўлсин!” дея уни олқишлаб, зотга қўйилган жийрон тойни етаклатди.\nБошқа сафар Қизилтомга ўзимиз тўйлаб бордик. Уларнинг тирикчилик тарзлари бизга ўхшасада, фарқли томонлари ҳам бор эди. Жин кўчалар аро тиғиз қурилган синчкори уйлари, гугурт қутиларидек болахоналари, айвонлар ровига ўрнатилган сернақш устунлари, ўймакор эшикларини кўриб анграйиб қолганман. Мол-ҳоли кам, қўпроқ овчилик, деҳқончилик, ҳунарманчилик билан тирикчилик қилишаркан. Одамлари анча омилкор, ғайратли, бироз жиззаки, сергап, аммо бачканароқ. Хотин-қизларини айтарли чиройли деб бўлмасди. Юзлари у қадар тўлин ва тиниқ эмас, рафторларида недир номутаносиблик яққол сезилсада хийла жозибали кўринишарди. Гап фақат ноз-карашма, пардоз-андозда эмас, балки чиндан сал афсунгарликлари борлигида эди. Биз қўшхонага тушган уйнинг 14 ёшли чағалай кўзли нозик-ниҳол қизчаси бир зумда мени ўзига шайдо қилган. Тоғ каклигидай дуркунлиги, чопқиллаб кетаётиб тўхтаб қия қарашлари, тезда ғойиб бўлиб яна тўсатдан ёнимда пайдо бўлишлари ҳамон ёдимда. Бироқ кўпкарига роса ишқибоз ўспиринлигимдан ошиқлигимни эртасигаёқ унутганман.\nТераклилик Шоди билан кўкбулоқлик Ибройим чавандозлар авжи улоқ чопиб донг таратган кезлар эди. Қизилтомнинг Новқот деган жойида чопилган катта кўпкарида совринларнинг кўпини шулар олишди. Тоғчилар қий-чув кўтариб қанча сурдовлашмасин, қўлларидан ҳеч нарса келмади. Эртаси куни роса жанжал кўтарилди. Шоди билан Ибройимга ташланишди. Иккови бошларида визиллаётган қамчинларга дош беролмай охири кўпкарини ташлаб қочишди. Ортларидан Хонимқашқагача қувиб бордилар. Жанжалнинг сабабини турлича шарҳлашар эди. Бир хиллар қўнғиротларнинг машҳур чавандозлари ўктамлик қилиб уларни зотлардан қуруқ қолдиргани учун, дейишса, бошқаси: “Бунинг тагида бир гап бор. Шоди билан Ибройим кечаси қўшхонада жононлари билан роса айш қилган, тоғчилар шунга орияти келиб ур-сур қилишаяпти. Ҳаммасига Нашир билан Саъдулла буйруқ берган,” деб тушунтиришарди. Яна: “Қизилтомлик бойваччалар отларини чоптириш илинжида ўзлари “пари” қизларини полвонларнинг қўйнига солган, энди енгилганлари учун жириллашаяпти”, дегувчилар ҳам йўқ эмасди…\nБурунги замонлардан қолган ҳикоялар булардан-да қизиқроқ. Нақл қилишларича, бобокалоним Шермерганнинг уч хислати бор экан: Бири – машҳур ёғочйўнар усталиги, иккинчиси – осмонда учиб кетаётган қирғийнинг кўзидан урадиган мерганлиги. Бу ҳунарлар қонида бўлган. Ривоят шулки, қўнғиротларнинг бош бобоси Журлук мерган бир куни иниси Қобой Широдан аччиқланиб унга томон ўқ узади ва қулоғидаги ҳалқадан ўтказиб юборади, лекин ўзига қилнинг учича ҳам зиён етказмайди…\nШермерганнинг охирги хислати – валийлиги бўлган. Бир сафар бутун амирликда донг таратган Яшин лақабли улоқчи отини бойловдан ўғирлаб кетишади. Қанчалик излашмасин олис-яқин ерлардан дараги чиқмайди. Орадан олти ойча ўтганда унинг қаердалиги ўзига аён бўлган. Биринчдан ясалган камонини елкасига осиб кунчиқар томон йўл олган. Уёқдан эса…Тулпори қанжиғасига бир пари қизни мингаштириб қайтиб келган. Табиатан камгаплигиданми ё бошқа сири борми, ҳар қалай бошидан кечганларни батафсил айтмаган. “Шермерган ўша томонларда парига зарангдан ковуш йўниб берибди, ҳунарига қойил қолган соҳибжамол отига мингашиб келибди”, деган гап-сўзлар қолган, холос.\nСамо бағридаги тоғлар гоҳо кишини сеҳрлаб қўяди. Кўз ўнгингизда номаълум оламлар, ўтмиш манзаралари жонланади, гўёки туш кўраётгандексиз. Шунга ўхшаш ҳолатни какликлар армонсиз сайрашган Керагатов юзида Шермерган икки аср бурун йўнган ёғоч новларга тикилиб ўй сураётган чоғимда бошдан кечирганман. Гўёки кимсасиз тоғда ғаройиб оламлару, уларда қайнаётган ҳаётни кўрардим.Энг қизиғи, буларнинг бари менга танишдай, олдин қаердадир кўргандайман. Ҳа, эсладим: қадимий хапаматда! Ҳозир яна ундаги ғаройиб манзаралар, живир-живир мавжланган ранг-баранг мунчоқлар, нақшлар аро пинҳоний олам ва кечмишлар худди ойнада акс этаётгандек эди. Аввалига сокин туманли борлиқда аллақандай кўланкалар, олисларда эса овулга ўхшаш манзиллар, болахонали уйлар, шаршаралар, ҳашаматли айвонлар, оқ либосли париваш аёллар кўзга элас-элас чалингандек…Бироз вақт ўтиб ҳаммаси аниқ-тиниқ кўрина бошлади. Ана, зовлар орасидан оёқларига чориқ кийган қил чакмонли йигитлар – елкасига камон осган алп қоматли Шермерган, йўл бошлаб бораётган катарлик ошнаси! Сирли хапамат уларнинг саргузаштлари, парилар ва бошқаларни рўй-рост ва батафсил тасвирлар эди…\nУлар узоқ йўл тортишди, Ҳазрати Султон қадам жойини зиёрат қилгач, атрофга назар солишди. Олисда қалин арчазор орасидаги ҳавордан қуюқ чанг кўтариларди. Йўловчилар халталаридаги талқондан еб, булоқ сувидан ичиб бир оз тин олгач, мўлжал олиб яна йўлга тушдилар. Пешин чоғи Искандаркўлнинг ҳаворида чопилаётган катта кўпкарининг устидан чиқишди. Шермерган ёйини чакмони ичига яшириб газадан туриб тўдага разм солди. Кўзлари қирғийнинг кўзидай ўткир эмасми, минг отли сурдовнинг ичида зар кокиллари ярқираб, у ёқдан бу ёққа ағдарилиб улоқ айираётган Яшинни дарров таниди.\n– Кўпкари тарқалишини кутамиз, – деди ҳамроҳига. – Кўзингни айирма, от кимда, қайси қўшхонага боради, шуни кузат.\n– Ошнам, мени десанг, отинг Ғазнаволик Оропнинг қўлида.\n– Оропинг ким?\n– Тоғчилар бошлиғи, охун ҳам дейишади.\n– Менинг Яшинимни ҳам афсун билан ўғирлаган дерсан.\n– Киноя қилма. Бойловда Яшиннинг пўлат кишани ўз-ўзидан ечилган, дейсанми?\nКатари адашмаган эди. Улоқ тарқаб, баковул: “Хуш кўрдик!” дегач, Яшиннинг жиловини Оропнинг қўшхонасига буришди. Қундуз ёқали оқ босма чакмон кийган сур телпакли бурни ўроқдай киши отнинг бўйнига шаппатилаб урганча, мақтаб қўйди. Яшин эса бошини тўлғаганча ҳавони ҳидлаб кишнар эди. Давангир йигитлардан бири устига ғожари дигилни солиб устидан тароқи хуржунни ташладида, абжирлик билан белига минди. Йўлга тушдилар. Яшин бугун зотларнинг тенг ярмини айирган бўлса-да, чарчоқ нималигини билмай ўйноқлаганча ҳавони ҳидлаб ирғишлаб борарди. Шермерган билан катари арча шохларини паналаб қорама-қора изларидан тушдилар. Уч-тўрт чақирим йўл босишгач отлиқлар икки ёққа айрилишди. Ороп бошчилигидаги катта тўда унга, кенг дарада айқириб оқаётган дарёнинг кунгай бетидаги қишлоққа қараб равона бўлишди. Яшинни минган қизилкўз барзанги эса беш-олти нафар ҳамроҳи қуршовида сўл томондаги қуюқ чангалзор билан қопланган зовлар томон от солишди. Ороп уларга қамчин ўқталиб кўрсатмалар берарди.\nШермерган ошнасига юзланди. У “жим,” дегандай бармоғини лабига босиб пичирлади:\n– Отнинг оёғига кишан солинглар, деяпти. Яна аллақандай сим қопларни оғизга олаяпти.\n– Бу нимаси яна ?\n– Қузғун Ороп исингни олганми, деб қўрқаман.\n– Йўғ-э, нафасингни иссиқ қил. Бу ёғини гапир, энди нима қиламиз ?\n– Энди гап Қилқоядан эсон-омон тушишда. Хотиржам бўл, бунинг уддасидан чиқамиз, – деди катари ҳид олган тозидай уёқ-буёққа алангларкан.\nШермерган эса қулоғини қайчи қилганча Қилқоядан ҳаккалаб-ҳаккалаб энаётган тулпоридан кўз узмас эди. Бироқ тезда чакалакзор орасида кўздан ғойиб бўлишди. Улар ҳам лабиринтга ўхшаш айлана тик қатовлардан амал- тақал эниб зарангларнинг синган шохлари ва тўкилган учқат баргларидан нишона олиб бораверишди. Отлиқлар тезоқар дарёни кечиб ўтишгач йўлни чап солиб кунчиқарга бурилишди. Улар борган жой чинакам Боғи Эрам – осмоннинг парчаси кўринадиган тоғ ўнгири, ботаётган офтобнинг қон тусли шафағи урган баланд зовлар билан қуршалган ям-яшил сайхонлик, гуллар, қумрилару булбулларнинг чах-чахи, нақшинкор айвонли сўрилар, атрофда сайр этиб юрган, шаршараларда чўмилаётган парилар… Ҳаммаси эртакка ўхшар эди !\nДавангирлар зовнинг адоғидаги камарга етиб тўхташди. Яшинни ўртадаги гулмихга боғлаб оёғига кишан уришди. Белини бўшатиб калта қантариб қўйдилар. Шундан сўнг бир тўда қизларга отга қарашни буюриб айвонлар томон йўл олишди. У ерда уларни бошқа парилар қаршилаб, ювиб-тараб шоҳи кўрпачалар тўшалган сўриларга олиб бордилар. Қизилкўз барзангилар шу тахлит парқув болишларга ёнбошлаб қизлар узатган гулобу шароблардан ичиб ҳордиқ чиқаришга киришдилар. Бошқа сўриларда ҳам базм , қўшиқ, мусиқа , рақс, кайфу сафо авжида эди.\nЯшинни сайис қизлар парваришларди. Бироз вақт ўтгач сувлиғини чиқариб айил-пуштанини ечишди. Эгар-жабдуғини олиб яланғочладилар, баданидаги тер ва чангни обдон артишгач, устига қалин жулни ёпиб, бахмал беллик устидан тўшайилини тортишди. Тошдан йўнилган баланд охурига кўм-кўк беда ва олқорўтлардан солишди. От бедани қасир-қусир чайнаркан, ҳамон уёқ-буёққа ирғишлаб, ҳавони ҳидлаб пишқирар эди.\n– У сенинг ҳидингни олди – дея ошнасини туртди катари.\n– Ҳа, сезганга ўхшайди, лекин анавилар билмаса бўлгани.\nУлар қоя орқасидан барисини кузатиб туришарди.\n– Бу қандай жой, нечук жонзотлар, сен биласанми? – сўради ҳайрати ошган Шермерган.\nКатари шоп мўйловларини силаганча ўйга толди, сўнгра ҳардамхаёл сўзланди:\n– Буларни Сулаймон пайғамбар давридан қолган дейишади. Тоғларнинг энг овлоқ гўшаларини макон қилишган. Биров кўради, биров кўрмайди. Сеҳр-жоду билан эркакларни ром этиб, кайфу сафо қилишади, лекин бола туғишмайди. Гўзалликда уларга тенг келадиган аёл уруғи ер юзида йўқ эмиш. Бир ёмон томони, улар билан яқинлик қилган одам бедаво дардга чалиниб вақти соати етгач тайин ўлар экан. Бу сирни қадимий саклар билишган, охунлари афсун билан ёғийларни ўзларига оғдириб, париларнинг қўйнига солиб, шу тариқа даф қилишган. Бу гапларни афсона дегувчилар ҳам бор. Яна бир хиллар: булар ҳур ҳам, пари ҳам эмас, тоғчиларнинг “уффори” деган кўҳна жамоасидан, дуо билан пари қиёфасига солинган қизлар, қонлари эскирганидан рангсиз, пуштсиз туғилишади, баданлари ўта нозик, қувватга ташналигидан ҳирслари баланд, кучли эркакларга зулукдек ёпишармиш, ҳатто қон сўрувчилари ҳам бўлади, дейишади. Яна ким билсин, ўзим ҳам биринчи бор кўриб туришим.\n– Анави қизилкўз давангирлар ким?\n– Эркаклари бўлса керак. Уларга касаллари доримас эмиш. Эҳ, қани энди мен ҳам шу кеча улар билан би-ир айш қилсам, ўлсам армоним йўқ эди, ошна.\n– Э, ҳозиргина ўзинг таърифладинг-ку. Нима, ажалингдан бурун…\n– Мени ёмон домларига тортишаяпти, оппоқ сийналаридан қучгим келяпти, ошна.\n– Э, валдирама! Сен отни қандай опқочишни ўйла, – дея танбеҳ берди Шермерган кўзлари аланг-жаланг ўйнаётган ошнасига. Катари гапни бошқа ёққа бурди:\n– Яшиннинг оёғидаги кишан залворлига ўхшайди.\n– Бундан ташвиш қилма, қулфни кўз очиб юмгунча кесаман. – Шермерган қўйнидаги пўлат кескирга ишора қилди.\n– Ороп ҳам анойи эмас. У сим қопларми-ей, бир балолар деётганди. Яна анави “девлар”…\n– Уларни ўзим саранжомлайман, фақат кўзим илинса, саҳар пайти уйғотсанг бас. Тағин Худо уриб париларга дохиллашиб қолма.\n– Йўғ-э, ўлибманми.\nУлар халтачаларидаги талқонни капалаганча тамадди қилишди. Ухлаб қолмаслик учун катари ханжари дастасини, Шермерган ёй-ўқини пешоналарига тираганча ўтираверишди. Саҳарга яқин Яшин гулдираб кишнади. Шермерганнинг кўзи ярқ этиб очилди. Ёнида катари йуқ! Тонг юлдузи шуъласида кўрдики, ошнаси яқинроқдаги сўрида – тўрт нафар парининг қучоғида ётибди. Ундан умидини узиб дов-дарахтларни паналаб камарга томон юрди. Атроф зим-зиё сукунат, гўёки зоғ йўқдай. Орқа тарафдан отга яқинлашди. Яшин уни сезиб енгилгина ихраб қуйди. У қўйнидан пўлат кескирни чиқариб отнинг олд оёқларига энгашган эди ҳамки, тўсатдан “шарт” этган товушни эшитиб бошини илкис кўтарди, ва… Ўзини йўғон симлардан тўқилган тўр қоп ичида кўрди. Атрофида эса ҳалиги қизилкўз барзангилар сўйлоқ тишларини иржайтиб туришибди. Ётган жойидан катарини ҳам турғазиб келишди-да, икковини оёқ-қўлларини занжирбанд қилиб кўзларини боғлаганча камар ичкарисига ҳайдаб жўнашди. Зулмат ғор ичра қанча юрганлари номаълум, ниҳоят бир ўйиқдан чиқариб кўзларидан боғичларини ечишди. Тонг ёришгач, этакда қадимий Ғазнавонинг қораси яққол кўринди. Кунгай бетда бир-бирига мингашган синчкори уйларнинг сон-саноғи йўқ. Уларни жин кўчалар оралатиб ўртадаги баланд пешайвонли уй олдига келтиришди. Пода ҳайдаб юрган чағир кўзли болалар, ҳовли супураётган оқ чорси ёпинган сувилондай хотинлар уларни томоша қилишарди. Улкан ўймакор дарвозадан ичкарига олиб киришди. Баланд ҳашаматли айвонда қават-қават шоҳи кўрпачалар устида ястанган ўркачбурун, кўзлари илоннинг кўзидай чақчайган ўрта ёшли киши қаддини кўтариб тутқунларга гап қотди:\n– Ҳа мерган, кепсан-да. Буёқларда итинг адашдими-а?\n– Итим эмас, отим, – дея жавоб қилди Шермерган заррача тап тортмай.\n– Бир тойни деб шунча йўл босиб ҳалак бўпсан-да. Ана уюримдан хоҳлаганингни олиб кетавер.\n– Уюрингдаги беҳисоб чўбирларинг Яшиннинг бир қилига арзиганида уни ўғирлаб келармидинг, Ороп?\nҚатағонлар охуни сукут сақлади. Ҳақиқат баъзан ҳар қандай ғаддорни ҳам гунг қилиб қўяди деганларича бор.\n– Ўтган ишга салавот, – ниҳоят тилга кирди у, – Ўзинг кўрдинг, отинг соғ-саломат, ардоқда, айқириб улоқ чопаяпти. Сенинг қўнғиротларинг кўпкарини ғирром чопади. Сенга уюримдаги энг сара Дўнанни бераман, галадан ўзинг танлайсан.\nШермерган лом-мим демади. У ҳамон доғда қолгани, ошнаси париларга илакишиб панд берганидан алами зиёда эди.\n– Отни бер! – деди Оропга қаттиқ тикилиб, – Яшин сендай жодугар тулкига ҳайф, уни мендай лочин минади.\n– Мақтанма, гов қўнғирот! Ҳали меҳмоним бўласан, кўҳна урфимизни адо этаман.\nОроп болахона томонга ияк қоққан эди, у ердан икки нозанин чиқиб айвон панжарасига суянганча уларга кўриниш бердилар. Каштали ок кўйлак кийган, узун бўйли, қирмизи сочлари нозик белига чулғанган соҳибжамол қиз тим қора кўзларини сузиб унга қаради. Бўйнига таққан, қўш каптардай кўкка талпинган кўкракларига шалоладай эниб турган хапамати тоғдан ярқираб чиққан қуёшнинг заррин шуъласида живир-живир товланар эди. Шермерган унга анг-танг бўлиб тикилиб қолди.\n– Мерган, – дея унга юзланди Ороп. – Эшитганман, унча – мунча қизларни назаринга илмай, уйланмай юрибсан. Айвонда турган оқ кўйлаклиси ёлғиз қизим. Ёнидаги канизи ҳуснда ундан қолишмайди. Шу қизни сенга бераман. Дўнаннинг қанжиғасига қўндириб ол-да кет. Яшин унинг қалини бўлсин.\nЧиндан Ороп кўрсатган қизнинг ҳусндан ками йўқ эди. Аммо Шермергандан тағин ун чиқмади. У ҳамон хапамат таққан оқ кўйлакли соҳибжамолга маҳлиё тикилиб турарди. Қиз ҳам чўғдай нигоҳини ундан узолмас эди.\n– Сендан сўраяпман, розимисан ? – деди Ороп.\n– Йўқ – деди Шермерган ҳушини йиғиб олиб. – Яшин қалинга берилмайди. Қўнғиротлар ҳеч қачон отни хотинга алишмаган.\n– Энди ўзингдан кўр. Олиб бориб қамаб қўйинглар. Кунжара ва сувдан бўлак овқат берманглар, – буюрди Ороп.\nУларни ҳовли адоғидаги ўрадай қоп-қоронғу кулбага қамаб орқасидан тўнкадан йўнилган эшикни танбалашди. Орадан уч кун ўтгач чақиртириб яна сўроққа тутди:\n– Қани мерган, ўйлаб бўлдингма? – Тутқундан садо чиқмагач, давом этди. – Бўлмаса эшит, биринчи шартимга кўнсанг қизни сепи билан отингга миндираман. Элинга эсон-омон бор. Агар кўнмасанг ота-боболаримиздан қолган удумни адо этаман. Ўзинг кўрган жойдаги парилар маликаси билан бир кеча ишрат қиласан. Сўнгра тўрт томонинг қибла, паймонанг тўлиб ўласан. Жавобингни айтишинг учун сенга ўн кун муҳлат бераман. Олиб боринглар.\nУларни яна ертўлага қамаб қўйишди. Катари парилар билан тунаган оқшомдан бери ўзини мажолсиз сезарди. Ранги заҳил тортиб кун сайин сўлиб борар, ора-сира иситмалаб тишларини такиллатганча қилмишидан афсусланиб нола қиларди:\n– Биринчи шартга рози бўл, ошнам. Мен ҳам бола-чақамни кўриб ўлайин. Аҳволим оғир, одам бўлмайман шекилли. Бу дарднинг муддати йўқ, эртами-кечми олиб кетади.\nШермерган не деярини билмай унга ҳайрону лол боқарди. Муҳлат битишига бир кун қолганда катари тиришиб жон таслим қилди. Барзангилар уни елкаларига кўтариб олиб чиқиб кетдилар. Шермерган дўстининг жасадини қаерга дафн этишганини билмаса-да, руҳига қуръон тиловат қилди.\nЭртаси куни уни Оропнинг ҳузурига олиб боришди.\n– Сўнгги қарорингни айт, мерган, – деди тоқчилар бошлиғи унга қаҳр билан тикилиб. – Ана, парилар билан айш қилган катари ошнангни ҳолини кўрдинг.\nШермерган олисда кўринган Гўбалайнинг оқ қорли чўққиларига боқди, аммо тоғлар сас бермади. Сўнгра айвонда солланиб турган сарвиноз қизларга қаради. Хапаматли қиз унга ним табассум қилди-да, икки бармоғини хиёл кўтариб сўнгра ғунчадек лабига босди. Шермерган бу ишорада не сир борлигини билмаса-да қизнинг кўзларига синовчан тикилиб туриб таваккал жавоб қилди:\n– Иккинчисини танлайман.\nТоғчилар бир гувлаб тинишди. Ороп бошини ғолибона кўтарди:\n– Қисматингни ўзинг белгиладинг, мерган. Энди мендан гина қилма. Азалий удумимизни адо этаман. Парилар билан кайфу сафо қил, армонинг қолмасин. Омин!\nТумонат тоғчилар гувлашиб “омин”, дея такрорлашди. Оропнинг оқ кўйлакли эрка қизи далда бермоқчидек қўлидаги шоҳи рўмолчасини у томон силкитиб, мийиғида кулиб қўйди…\nОқшом чўкиб тоғларни шом қоронғуси қоплагач уни ертуладан олиб чиқишди-да, кўзларини боғлаб зим-зиё ғор ичидан олиб жўнадилар. Нариги томонга чиққанларида боғични ечишди. Дастлаб у ҳеч нарсани кўрмади, кейинроқ атрофини қуршаган париларнинг оқаришган вужудларини илғади. Уни Гулҳовузда чўмилтиргач, оппоқ либосларга ўраб бардор-бардор кўтарганча гулзор ичидаги энг баҳаво, тўрт томони ҳарир пардалар билан тўсилган сўрига олиб боришди. Ўртадаги хонтахта устига ёзилган дастурхон устида етти ухлаб тушига кирмаган ноз-неъматлар, анвойи майлар тўлатилган кўзалар турарди. Парилар унга ва ёнидаги маликага навозиш ила хизмат қилишар, турли лаззатли таомлар келтириб майлардан узатишарди, уд ёки арфага ўхшаш ажабтовур созларда мусиқа чалиб, гўзал қўшиқлар куйлашар, нозик ҳаракат-ла рақсга тушишарди. Ҳавода майин шаббода ила жаннатий муаттар ҳидлар уфурар эди.\nУ роҳату фароғатдан, ёнидаги ҳуру ғилмоннинг табассумидан мутаассир бўлиб жонбахш туйғулар оғушида мумдай эриган куйи ўтираркан, элу юртини, севимли отини, ёруғ оламдаги жамики нарсаларни унутгандай эди. Майхўрлик ва тановвул тугагач, малика қўлидаги шоҳи рўмолини силкитган эди, парилар базмни ниҳоялаб иккисини гуллар билан безалган хобгоҳга олиб киришди-да, масту мастона Шермерганни малика билан ҳоли қолдирдилар. Шунда улар илоҳий ишқ бўстонида бир-бирларини оғушлаб танларини ва руҳларини бўсалар ила бағишладилар, самовий висол минг асрлар давом этгандай туганмас муҳаббат ва лаззатдан масрур бўлдилар. Баданларидан оққан тер етти қават кўрпадан ўтиб тагидаги гулдор гиламни ҳам шалаббо қилган экан. Саҳар-саҳар маст уйқуда ётганида Шермерганни кимдир уйғотди.\n– Туринг, бегим, вақт бўлди, кетайлик.\n– Қай… Қаёққа кетамиз, Кўҳиқофгами? – ғўлдиради уйқуси роса очилмаган Шермерган.\n– Керагатовга, – деди малика жаранглаган овозда аниқ-тиниқ қилиб.\nУ кўзларини катта очиб қаради: ажабки, тепасида парилар маликаси эмас, сафар кийимини кийиб, белига фута боғлаган, бўйнига хапамат таққан Оропнинг оқ кўйлакли соҳибжамол қизи чарос кўзларини чақнатиб турарди.\n– Ҳа, менман. Кўрган пайтимдаёқ сизга ошиқу беқарор бўлдим. Ўшанда сиз билан қочиб кетсам бўларди, аммо отингизни кўзингиз қиймаслигини билардим. Шу боис, бошқа режа туздим, иккинчи шартни танланг, деб ишора бердим. Отамдан париларни хизматга шайлайдиган дуоларни озроқ ўрганган эдим… Сизни бу ерга келтиришларидан олдин келиб, парилар маликаси қиёфасига кириб сиз билан висол қурдим. Олдиндан ҳаммасини ўйлаб қўйгандим. Парилар ва қизилкўз давангирлар хизматимда ҳозиру нозир. Энди мени юртингизга олиб кетасиз, сизга вафодор хотин бўламан, отингиз ҳам тайёр. Тезроқ йўлга отланайлик, тонг ёришса афсун ечилиб, бўйсунмай қўйишади. У ёқда отамнинг айғоқчилари…\n– Ҳаммасига тушундим. Мени отимнинг ёнига бошла, – дея Шермерган ётган жойидан қоплондай сакраб турди.\nПарилар аллақачон отнинг кишанини ечиб, эгарлаб қўйишган экан. Давангирлар содиқ мулозимлардек бошларини эгиб таъзим қилиб туришарди. Шермерган Яшиннинг манглайидан ўпти-да, айил-пуштанини қайтадан тортиб узангига оёқ қўйди, Оропнинг қизини билагидан тутиб отнинг сағрисига қўндирди,“Ҳайт!” дея Қилқоя томон елдириб кетди …\nЭтак шамоли тоғ бошини чалган булутларни, дараларда чўкиб ётган туманни тарқатиб юборди. Мен ҳамон ғаройиб манзаралар асири бўлиб ўтирибман. Қадим Новтаканинг тож янглиғ чўққилари этакка оққан офтобнинг ёрқин нурларида кумушдай ярқирарди. Хапамат энди бутунлай ўзга тарих, ўзга одамлар кечмишини сўйлар эди… Тевараги йўнилгандек тик зовлардан иборат маҳобатли қоя устида қўрғон, шинаклардан ўқ узишга шай камончилар, пастда эса тоғу тошни тўлдирган найза тутган беҳисоб лашкарлар, бошлари узра Искандар Зулқарнайннинг оловранг ялови !\nУнинг ўзи қўшиннинг олдида қора тулпори устида осмон ила сўйлашган қояга шахт билан тикилганча турибди. Соқолига оқ оралаган йўғон гавдали саркарда Парфенон унга гап қотди :\n– Нима, Бусефалинг қанот боғлаб сакларнинг тилсимли қалъасига учиб чиқади, деб ўйлайсанми?\nЖаҳонгир нигоҳидаги шиддатни сўндирмай жавоб қилди:\n– Бусефал қанот чиқармаса, аскарларим учиб боради. Ахир келиб, кўриб , олмай қайтган қалъам борлигини кўрганмисан, эй қария?!\n– Нега оқилаликда ва гўзалликда тенгсиз Усрушона маликасини олмай, изинга қайтдинг? – бўш келмади кекса саркарда.\nЖаҳонгир сукут сақлади. Юсуф талъатли навқирон Гефестион дўсти учун жавоб қилди :\n– Енгилмас Александрнинг хотини самовий парилардек гўзал бўлмоғи керак-да.\n– Ҳа, саклар бошлиғи Оқсартнинг афсонавий ҳуру ғилмонлари бор, деб эшитганман, – деди Птоломей Лаг гапга аралашиб. – Илоҳа Онахитанинг дуосини биладиган коҳинлари уларни афсун билан хизматга шайлашар экан. Ёғийларни эса…\n– Бўлди, бас! – дея ўкирди Александр. – Биз сакларнинг сўнгги қўрғонини олгани келганмиз. Унга чиқишни ўйланглар. Антикатр! – У Парфеноннинг ёнида найза тутган панжалари бургутникидай, кўзлари ёниб турган жангчига мурожаат қилди :\n– Қоядаги қалъага чиқа оласанми?\nАнтикатр саросимага тушмади, бир муддат тик зовларга ўткир кўзларини қадагач, жавоб қилди:\n– Иложини топаман, саркардам.\nПтоломейй Лаг, «Қанотли қуш уча олмайдиган жойга қандай чиқасан?» демоқчи бўлди-ю, аммо Александрнинг қаҳрли нигоҳини кўриб фикридан қайтди. Антикатр эса тунда, етти кунлик ярим ойнинг ёғдусида юз чоғли аскари билан зовлар ёриғига ўткир учли найзаларини қадаб, пишиқ арқонларга осилиб қўрғон тепасига чиқишга муваффақ бўлди. Уларни кўрган камончилар ўтакалари ёрилиб қалъа ичкарисига, Оқсартнинг қароргоҳига қочишди.\n– Ёғий босди, ёғий!\nОқсарт тошдан йўнилган тахтида ўтирганча уларга бақирди:\n– Қанақа ёғий? Нима, македонияликлар махфий йўлни топишибдима?\n– Йўқ, қотлардан учиб чиқишди.\nОқсарт ёнида ўтирган, бўйни ва белига девларнинг тишлари осилган коҳинга юзланди:\n–- Юнонларнинг коҳинлари аскарларни учира оладиган дуони билишадими?\nКоҳин қоқ суяк қўлини силтади:\n– Йўқ, Арасту уларга афсун эмас, фақат ҳарбу зарбдан илм-ҳунар ўргатган.\n– Сиз биласиз-ку, афсун билан уларни қайтаринг, муҳтарам коҳин, – ёлворди Оқсарт чағир кўзларини ёшлаб.\n– Энди фойдаси йўқ.\n– Таслим бўл, демоқчимисиз ?\n– Ахир бутун Новтака қўлдан кетади-ку.\n– Уларга саховат кўргазиб Илоҳа Онахитанинг удумини адо эт! Қадим Суғдиёнани маҳв этган, оламдан ному нишонини ўчирган Александрга ўлим! Сакларнинг ўчи шу! Парилардан энг гўзалини қизинг Равшанак тимсолида унга тортиқ қил. Унга ҳам ёр, ҳам “ажал париси” бўлсин. Омин!\nКоҳин афсункор дуоларини ўқиш учун тоғ ўнгуридаги оташкадага кириб кетди. Бу орада ташқаридаги камончиларни саранжомлаган Антикатр ҳам саройга кирди. У тўрдаги тошдан ясалган тахтида ўтирган Оқсартнинг қаршисига бориб найзасини ўқталган эди, у қўлидаги оқ туғини унинг оёқлари тагига ташлади. Ўрнидан туриб таъзим қилганча қироат қилди:\n– Биз буюк жаҳонгир Искандар Зулқарнайнга тобе бўлгаймиз. Унга айт: барча аъёнларим, аскарларим билан таслим бўлиб ҳузурига бораман. – Сўнгра ёрдамчиларига ўгирилиб буюрди. – Коҳинга айтинглар, махфий йўлни очадиган дуони ўқисин.\nҲаммалари ғадир-будур деворларига машъалалар ёқилган, лабиринтга ўхшаш ғордан пастга туша бошладилар. Дуонинг кучи билан икки ёққа сурилган улкан қоя ёриғидан ташқарига чиқишди. Антикатр мағлуб сакларни баланд ҳавозада Гефестион билан шароб ичиб ўтирган Александрнинг ҳузурига олиб борди. Оқсарт аъёну акобирлари, аскарлари, хотинлари, ҳисобсиз ўғил-қизлари билан ёш жаҳонгир қаршисида таъзим қилди, сўнгра оқсоч бошини адл кўтарганча ғолибни қутлади. Бироқ юнон арслони уни кўрмас, сўзларини эшитмас эди. У энг олдинда қуёшдай порлаб турган 16 ёшли Равшанакдан кўзларини узолмай тикилиб қолган, қизнинг кўзни қамаштиргудек жамолига асир бўлиб бамисли яшин ургандек ишқида ёниб руҳи кўкларга равона бўлган эди.\n– Гефестион – дея базўр ғўлдиради, сўнгра кўзлари чақнаганча хитоб килди. – Ана менинг хотиним. Бошига гулчамбар тақиб ёнимга келтир. Йўқ, шошма, ўзим бораман!\nУ ҳавозадан ўлжасига ташланган йўлбарсдай отилиб тушди-да, кўзларидан шашқатор ёш тўкилаётган дўстининг қўлидаги гулчамбарни олиб париваш Равшанакнинг бошига қўндирди. Қилқоя устида ёлғиз қўнқайиб ўтирган коҳин қаҳ-қаҳ уриб кулди, кулгуси тоғу тошлар аро акс-садо бериб, кўҳна Бобилнинг фусункор Семирамида боғларини эпкинлагандай олисларга таралиб кетди…\nОфтоб аллақачон ботган эди. Этак шамол тўхтагач, тоғларни яна туман қоплаб олди. Энди барчаси пинҳон бўлган: кўҳна манзаралар, Шермерган, тоғчилар, парилар, Равшанак, илоҳа Онахитанинг ўчи ила қазосини топган Искандар Зулқарнайн, найза тутган жангчилар ва уларни рўй-рост жонлантирган мўъжизакор хапамат ҳам!\nДарвоқе, ривоят қилишганидек, бобокалоним Шермерганнинг тутқунлик чоғи ёғочдан антиқа ковуш ясаб Ғазнаволик гўзални ўзига ром этгани чинми — ўтирикми билмадиму, Ёнғоқлига олиб келгач, у билан кўп фарзандлар кўриб, бахтли ҳаёт кечирганини эшитганман. Парихотуннинг сирли тақинчоғи эса момомга, ундан энамга мерос қолган. У ҳам вафот этгач, содда сингилларим қишлоққа келган лўлиларнинг ялтироқ, сунъий маржонларига алмашиб юборишган. Ҳозир ўша кўҳна буюмни ҳам, парилар ҳақидаги гурунгларни ҳам буткул унутиб юборишган. Яна қачонлардир, Керагатовда баҳор чоғи чакамик ва учқатлар гулга кириб, какликлар маст бўлиб сайрашганда бошқа хотиралар каби ХАПАМАТни ва уни таққан париларни қайта эслашар, балки…\n← Аввалги Аввалги Хуршида Абдуллаева. Ишқ эртаги (ҳикоя)\nКейинги → Кейинги: JAR форматидаги мобил китоблар (69 та)


3 октябрь куни кузатиладиган об-ҳаво маълумоти — Sof.uz\n3 октябрь куни кузатиладиган об-ҳаво маълумоти\n2.10 22:35 336 Ўзбекистон\nУнга кўра, Тошкент шаҳрида ҳаво ўзгариб туради, ёғингарчилик кутилмайди. Шамол шимоли-шарқдан 3–8 метр/секунд тезликда эсади. Ҳарорат кечаси 5–7 даража, кундузи 15–17 даража илиқ бўлади.\nҚорақалпоғистон республикасида ҳаво ўзгариб туради, ёғингарчилик кутилмайди. Шамол шимоли-шарқдан 7–12 метр/секунд тезликда эсади. Ҳарорат кечаси 0–5 даража, кундузи 10–15 даража илиқ бўлади.\nХоразм вилоятида ҳаво ўзгариб туради, ёғингарчилик кутилмайди. Шамол шимоли-шарқдан 7–12 метр/секунд тезликда эсади. Ҳарорат кечаси 3–8 даража, кундузи 12–17 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шимоли-шарқдан секундига 7–12 метр тезликда эсади. Ҳарорат кечаси 3–8 даража, кундузи 13–18 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Шамол шимоли-шарқдан 7–12 метр/секунд тезликда эсади. Ҳарорат кечаси 3–8 даража, кундузи 12–17 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол шимоли-шарқдан 7–12 метр/секунд тезликда эсади. Ҳарорат кечаси 5–10 даража илиқ, кундузи 18-23 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, жойларда ёмғир ёғади. Шамол шимоли-шарқдан 7–12 метр/секунд тезликда эсади. Ҳарорат кечаси 7–12 даража илиқ, кундузи 18–23 даража иссиқ бўлади.\nРеспубликанинг тоғли ҳудудларида ҳаво ўзгариб туради, ёмғир ёғади, баъзи жойларда кучли бўлиши, баланд тоғли ҳудудларда ёмғир қорга айланиши мумкин.. Шамол шимоли-шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 0–5 даража, кундузи 5–10 даража илиқ бўлади.\nКеча, 21:26 1932\nБугун, 11:57 423\n19:10 85 Ўзбекистон\nБугун, 18:16 29 Ўзбекистон\nБугун, 18:09 72 Ўзбекистон\nБугун, 15:13 194 Ўзбекистон


Фонд Форум ўз фаолиятини тўхтатаётганини расман эълон қилди\nГулнора Каримова Фонд Форум ташкилоти 2004 йилдан бери фаолият юритиб келган.\n“Ўзбекистон маданияти ва санъати форуми” жамғармаси ўз фаолиятини тўхтатаётганини расман тасдиқлади. Гулнора Каримова бошчилигидаги жамғарма ёпилаётгани ҳақида президент қизи кеча ўз Twitter саҳифаси орқали маълум қилган эди.\nТашкилотнинг Интернет сайтида 21 ноябрь куни эълон қилинган баёнотда Гулнора Каримованинг Фонд Форум ишлаши мумкин эди, лекин “мен ўзимни таҳликага қўйишим мумкин, лекин мен учун қадрли бўлганларни хавф остига қўя олмайман”, деган сўзларидан иқтибос келтирилган.\nГап қандай таҳлика ҳақида бораётганини Гулнора Каримова аниқлаштирмаган, лекин икки кун аввал жамғарма фаолиятида иштирок этган бир неча фаол экстремизмда айбланиб, ҳибсга олинган эди.\n21 ноябрь куни Гулнора Каримова учун бир ойдан бери ташқи дунё билан мулоқот қилишнинг ягона воситасига айлнган Twitter саҳифаси ҳам ёпилиб қолди. Twitter саҳифаси ёпилишидан бир неча соат олдин Гулнора Каримова онаси Татьяна Каримовани уни йўқ қилишга уринаётагналикда айблаб, очиқ хат эълон қилди.\nФонд Форум ташкилоти 2004 йилдан бери фаолият юритиб келган ва расмий баёнотда айтилишича, уч мингдан ортиқ лойиҳа амалга оширган.


29276 Ўқиш режими + -\nРамазон ойида бутун ер юзига Аллоҳнинг баракоти ёғилиб туришига қарамай, ихтиёрий оч юришнинг, яъни рўза тутишнинг ҳикмати Аллоҳга бандаликни изҳор қилиш, оч-ночорларнинг аҳволини англаб етиш, ҳавойи нафсни синдириш, шайтонга қаҳр кўрсатишдир. Рамазонда рўза тутишдан мурод нафсни жиловлаш, унинг истакларини бажаришдан тийилиш, сабр-қаноат, итоат орқали Аллоҳ таолонинг розилигини топиш, Унинг ажру мукофотларига сазовор бўлишдир. Рамазон рўзасини тутиш тош қотган қалбларни эритиш, муҳтожлар кўнглини олиш, саховат ва ҳимматни янада кучайтириш, худбинлик, жоҳилликни тарк этиб, унинг ўрнини меҳр, тавозеъ ва ҳалимликка бўшатиб бериш, демакдир. Рўза тутишдан мурод нафсни тарбиялаш, очлик ва ташналикка чидаш, шу йўл билан буюк Парвардигорга бандаликни изҳор этишдир.\nАммо ифторликларимизга ва саҳарликларимизга бир назар солинг: нафсни жиловлашни эмас, унинг бошвоғини тўла қўйиб юборишни, қаноату хокисорликни эмас, исрофгарчилик, сабрсизлик ҳамда фахрни кўрасиз. Аждодлар ифторлик ва саҳарликда кўпинча бир бурда нон, бир ҳовуч хурмо ҳамда бир-икки пиёла сув билан қаноатлангани ҳолда уларнинг авлодлари бугун маишатбозликда, кўп ва хўб истеъмол қилишда, етти-саккиз хил таом ейишда бир-бирлари билан мусобақага киришган. Илгари мен Рамазонда фалон кило озибман, деб қувониб юрганларнинг фарзандлари рўзадан қорин қўйиб, савлатдор бўлиб чиқишяпти.\nИфторлик, саҳарлик дастурхонларимизни кўрган одам рўза тутганимизга мутлақо ишонмайди. Кўпинча ифторликка бир-биридан мазали тўрт-беш хил иссиқ таом, турфа салатлар, бир неча хил пишириқлар, қанд-қурс, писта-бодом, анвойи мева-чевалар (ҳатто банан, ананас, пўртахол, киви каби хориждан келтирилганлари ҳам бор) тортилаётгани ҳам сир эмас. Таклиф қилган одамларимиз кўплигидан ифторликларимиз уй-хонадонга сиғмай, ресторан ва тўйхоналарга кўчмоқда. Кун бўйи оч-наҳор юрган одамнинг кечга бориб бирданига шунча нарсани қоринга жойлаши қанчалар зарар келтириши ҳақида бир ўйлаб кўринг. Кундузи емаганларимизнинг, ичмаганларимизнинг ҳиссасини кечга бориб бир неча баробар қилиб чиқариб юбориш рўза тутишнинг ҳикмати ва моҳиятига мос келармикин? Ахир, нафсни жиловлаш, уни тарбиялаш фақат оғиз берклигида эмас, оғиз очар пайти-ю саҳарликда ҳам давом этиши керак-ку!\nШундай улуғ-фазилатли ойда айрим мусулмонларнинг (ҳа, айнан мусулмонларнинг!) бемалол ароқ ичиб юришганига, майхўрликларини тўхтатмаганига нима дейсиз? Туғилган кун, гап ейиш ва бошқа маросимларнинг «ифторлик» номи билан ўтказилаётганига, уларда ифторлик дастурхонига «шайтон суви» ҳам тортилаётганига-чи?! Имомлардан бирининг ҳикоясига қараганда, пойтахтдаги бир хонадонда фарзандларининг туғилган куни муносабати билан уюштирилган зиёфатга «ифторлик» номи билан одамларни таклиф этишибди. Маҳаллани алоҳида, улфат ва ҳамкасбларни алоҳида дастурхонга ўтқазишибди. Кейингиларига чойнакларда ароқ тортилибди. Покиза ифтор дастурхонида ҳаром ароқнинг айланишини нима деб номлашга сўз ҳам тополмадик.\nАбу Масъуд розияллоҳу анҳудан ривоят қилинади «Пайғамбар соллаллоҳу алайҳи васаллам «Жаброил тушиб менга имом бўлди. Бас, у билан намоз ўқидим, сўнгра у билан давоми...\n04:41 / 08.11.2016 17811\n11:50 / 17.03.2017 2740\nТарбия илм ва фандир Тарбия илм ва фандир. У шундай илм, шундай фанки, унинг услубларини, қоидаларини эътибор ва аҳамият билан пухта ўзлаштиришимиз лозим. Бу давоми...\n05:52 / 28.12.2016 1524\n22:56 / 04.02.2017 4209


Устоз кўрган фермер узоққа боради | QISHLOQ HAYOTI\nУстоз кўрган фермер узоққа боради\nБўз туманидаги “Ферузбек Қодиров” фермер хўжалиги дастлаб пахта-ғалла йўналишида ташкил этилган эди. Фермер Баҳодир Қодиров деҳқончилик борасида отаси – тажрибали иқтисодчи Қодиржон Турдиевнинг маслаҳатларига қулоқ тутди. Ишида олдинга силжиш кўрина бошлади. Дала шийпони қурди, техника сотиб олди. Асалари парвариш қилишни ўрганди. Сўнгра қорамол боқишга жазм этди.\n– Жайдари сигирлар барибир мен кутган натижаларни бермади, – дейди фермер. – Шунда отамга бу ҳақда сўз очдим. Отам эса қорамол боқиш осон эмаслигини айтар экан, атрофдаги фермерларнинг ишларини кўришимни ва хулоса қилишимни уқтирди.\nШунда Баҳодир кўплаб чорвадор фермерларнинг ишини кўрди ва бир-бирига қиёслаб чиқди. Ахийри Олтинкўл туманидаги “Бахт имкон ривож чорваси” фермер хўжалиги раҳбари Фахриддин Исмоиловга шогирд бўлишга аҳд қилди. Ундан билмаганларини сўрашдан чарчамади. Фахриддин Исмоиловни фермер хўжалигига таклиф этди.\n– Ҳаваснинг ўзи кифоя қилмайди, – деди шунда Фахриддин. – Сиз банк билан ишлашни ўрганинг, ҳеч бўлмаса юз бош қорамол сиғадиган бино ва бошқа иншоотларни қуринг, тайёр бўлганида менга айтасиз. Бу ишларингиз мени қаноатлантирса, сизга ҳадемай сигир бўладиган бузоқлардан юз бошини бераман.\nОрадан бир йил ўтгач, Баҳодир устозини хўжалигига таклиф этди. Қурилишнинг икир-чикиригача кўрган Фахриддин шогирдининг ишидан кўнгли тўлди ва вада қилган бузоқларни ажратиб берди.\nЯқинда “Ферузбек Қодиров” фермер хўжалигида бўлганимизда ўша бузоқчалардан насл олишаётганига кўзимиз тушди. Фермернинг айтишича, ҳозиргача ўн тўрт бош бузоқ олинибди. Озуқанинг ширадорлиги эвазига ёш сигирлар биринчи туғма шароитида ўн беш килограммдан юқори миқдорда ёғлилик даражаси 3,6-3,8 фоиз сут бермоқда. Ҳисоб-китобларга кўра, зоотехник ҳамда ветеринарнинг таҳлили бўйича келгуси йилнинг биринчи чорагида уларнинг барчаси бузоқлайди. Ҳозирнинг ўзида бир қатор сутни қайта ишловчи корхоналарнинг мутасаддилари шартнома тузишни таклиф этишаётир.\nБанк билан ишлашни пухта ўзлаштириш фермер учун зарурат эканлигини англаган ва уни амалда кўрган Баҳодир Қодиров янги режалар устида бош қотирмоқда. У “Агробанк”нинг Бўз тумани бўлимидан олган икки юз эллик миллион сўмлик кредитни уч йилда қайтариши керак эди. Амалда эса ушбу муддат олти ойга қисқарди. Қаторасига ғалла ва пахтадан юқори ҳосил олиш эвазига келган даромад фермерга “дармон” бўлди. Ўз навбатида, туман ҳокимлиги фермерни қўллаб-қувватлаб, озуқа майдонини кенгайтириб бердики, эндиликда ширали озуқа-емнинг барчаси хўжалик даласида етиштирилмоқда.\nБаҳодир Қодировдан ўрнак олаётган Содиқжон Абдуллаев, Бобур Равшанбеков, Соибжон Мирзаев, Одинахон Эргашева, Насибахон Мирзаабдуллаева каби чорвадорлар зотли қорамоллар парваришини пухта ўзлаштиришмоқда. Озуқа тарқатиш, молхонани тозалаш, сигир соғиш, биринчи навбатда, бузоқларни меъёрида озиқлантириш каби узвий юмушлар белгиланган вақтда ўз ижросини топаётир.\nБаҳодир эса яқин вақтга мўлжалланган режалар ижроси билан банд. Ҳадемай, олинаётган бузоқлар катта бўлади. Шундан сўнг қорамолларнинг бош сони кўпайиши барқарор тусда давом этади. Шу боис икки юз бош қорамол сиғадиган бино барпо этиш ҳаракати бошланди. Бунда ҳам “Агробанк” мададкор бўлмоқда. Ана шундан сўнг қўл меҳнатига барҳам бериш сари яъни илғор технологияни жорий этишга навбат келади.\nПрезидентимизнинг жорий йил 9 октябрдаги “Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида”ги фармонига мувофиқ, 2022 йилининг 1 январига қадар кўп тармоқли фаолиятни йўлга қўймаган фермер хўжаликлари билан ер ижараси шартномалари қонун ҳужжатларига мувофиқ бекор қилинади.\nУшбу фармон моҳиятини теран ҳис этган Баҳодир Қодиров музқаймоқ ишлаб чиқаришни ташкил этиш ҳақида режа тузмоқда. Туман марказининг сўлим гўшаларидан бирида музқаймоқ савдосини ташкил этиш ҳам ҳисобда бор. Фермернинг отаси тажрибали иқтисодчи Қодиржон Турдиев ўғлининг устоз танлаш борасида адашмаганлигига ич-ичидан қувонади. Отанинг айтишича, бугун савоб топаман, деган тадбиркор фермер ишчи ўрни яратади. Ўғлининг ҳаракатларида эса буни кўраётган Қодиржон ота ҳамиша дуода.


Эрдўғоннинг Ўзбекистонга ташрифи Туркия ОАВ диққат марказида\nАввал хабар қилинганидек, Ўзбекистон Республикаси Президенти Шавкат Мирзиёевнинг таклифига биноан Туркия Республикаси Президенти Режеп Таййип Эрдўғон 29 апрель – 1 май кунлари давлат ташрифи билан мамлакатимизда бўлди. Тошкент ва Бухорода бўлиб ўтган учрашув ва музокаралар Туркиянинг бир қатор оммавий ахборот воситалари диққат марказидан ўрин олди.\nХусусан, мамлакатнинг “Sabah”, “Milliyet”, “Hurriyet”, “Haber Turk”, “Yeni Akit”, “Yeni Safak”, “Vatan” ва “Star” каби газеталари саҳифаларида ташриф доирасида икки давлат раҳбарларининг олиб борган музокаралари, имзоланган келишувлар ҳамда амалга оширилган зиёратлар ҳақида батафсил маълумот берилди.\nМазкур мақолаларда таъкидланганидек, Туркия Президенти Режеп Таййип Эрдўғон давлат ташрифи доирасида Бухорода ҳам бўлди.\n“Режеп Таййип Эрдўғон рафиқаси Амина Эрдўғон ва делегация билан биргаликда Баҳоуддин Нақшбанд мақбараси, Чашмаи-Аюб ва Калон мажмуалари, Улуғбек ва Абдулазиз мадрасалари каби турли тарихий ҳамда маданий марказларни зиёрат қилди. Баҳоуддин Нақшбанд Ҳазратлари мақбараси ёнида Дин ишлари вазири Али Эрбош Қуръони Карим тиловатини қилди. Туркия Президенти Ўрта Осиё олимларини етиштириб чиқарган Мир Араб мадрасасида “Инфитар” сурасини ўқиди.\nПрезидент Эрдўғон Имом Бухорий, Имом Мотурудий, Имом Термизий каби буюк инсонлар бу тупроқларнинг бизга бўлган армуғони эканлигини таъкидлади. Бу замин Беруний, Мирзо Улуғбек, Ибн Сино, Хоразмий, Али Қушчидек буюк олимларни етиштирганини таъкидлар экан, “улар абадиятга кўчган бўлишса ҳам, улар қолдирган мерос фақатгина Ўзбекистонни эмас, балки Онадўлини ҳам ёритишда давом этмоқда”, - дея қайд этди Туркия давлат раҳбари.\n“Самарқанд ва Бухоро каби турк-ислом цивилизацияси учун катта аҳамиятга эга бўлган шаҳарларда ота заминда бўлиш ҳузур берганини билдирган Р.Эрдўғон аждодларини яна бир бор раҳматла ёдга олди. Туркия раҳбари ва делегация аъзолари тарихий Арк қалъасини ва Пойи Калон мажмуаларини юксак эътибор ҳамда қизиқиш билан зиёрат қилишди”, - деб ёзади турк нашрлари.\n“Бухоро мажлисини унутмаймиз” сарлавҳали мақолада Туркия Президенти Р.Эрдўғон икки йилдан сўнг маънавий ва тарихий аҳамияти юқори бўлган ушбу заминга яна бир бор ташриф буюришдан бағоят мамнунлигини билдириб ўтгани таъкидланган.\nМуаллифнинг ёзишича, Режеп Таййип Эрдўғон бундай деган: “Олимларимизнинг очиб берган йўллари ва таратган нурлари ҳали ҳамон инсониятни ёритиб келмоқда. Бухоро Амирлигининг ҳазинасидан Туркияга ёрдам жўнатилишини ҳеч иккиланмай тасдиқлаган Бухоро вакилларини ҳеч қачон унутмаймиз. Миллий зафаримиз учун “Онадўлидаги қардошларимизнинг ғалабаси қутлуғ бўлсин” шиори остида бир ҳафта мобайнида нишонлаганлари ва ўша майдондаги Жума масжидида шаҳидларимиз ҳаққига ҳатми Қуръон ўқилганларини ҳеч қачон унутмаймиз”.\nМақолаларда, шунингдек, Туркия Президентининг Бухоро ҳақида айтган сўзлари ҳам алоҳида қаламга олинган. “Бухоро - Имом Бухорийнинг ҳаёт маркази эди. Бизнинг эътиқодимиз марказида Имом Мотурудий Ҳазратларининг ўринлари ҳам жуда катта аҳамиятга эгадир. Бу билан боғлиқ яна бир академияни барпо этиш ҳақида ҳурматли қардошим Шавкат Мирзиёев билан келишиб олдик. Туркиядан Ўзбекистонга келган ёшларимизнинг қизиқишлари яна ҳам ортади”, - деди Р.Эрдўғон газеталар таъкидича.\nБундан ташқари, нашрлар икки мамлакат ўртасида 25 шартнома имзолангани ҳақида ҳам хабар беради.\n“Президент Режеп Таййип Эрдўғоннинг 10 нафар вазир билан биргаликда Ўзбекистонга амалга оширган давлат ташрифи доирасида ушбу мамлакат билан турли соҳаларда, жумладан, тоғ-кон саноати, энергетика, туризм ва ҳавфсизлик жабҳаларида 25 та шартнома имзоланди. Уларга кўра, Туркиянинг тегишли идоралари билан ҳамкорликда минерал қидириш ишларининг олиб борилиши, кўмир ва табиий газ заводининг қурилиши кўзда тутилган. Шунингдек, туризм йўналишидаги келишувлар доирасида икки давлат ўртасидаги авиақатновлар кўпайтирилиши режалаштирилган”, - деб ёзади нашрлар.


Бош саҳифа Ўзбек халқ оғзаки ижодиЎзбек халқ эртаклариҚози билан бой\nБор эканда йўқ экан, оч эканда тўқ экан. Зомин юртида бир бой бор экан, унинг бир новчаси бор экан.\nКунлардан бир куни бой бир нарсадан жаҳли чиқиб, новчасини ҳайдаб юборибди. Новча аразлаб Зомин қозисининг олдига борибди. Қози:\n— Ҳа, нима арзинг бор? — дебди. Новча:\n— Арзим бор-у, тақсир қози бува, овлоқ бўлса айтаман, — дебди. Шунда қози ўйланиб туриб, кўнглида «Бунинг авзойидан бирор гапи борга ўхшайди, овлоқ қилиб гаплашиб кўрайин» деб, олдидаги мулозимларини чиқариб юборибди, сўнгра ҳалиги новчага:\n— Гапир, қани энди, — дебди. Новча:\n— Тақсир, фалончи бойга новча бўлиб юрган эдим, ҳақимни бермай қувиб юборди. Энди шуни нима қиламиз, қози бува? — дебди. Қози сўрабди;\n— Ойига неча пулга юриб эдинг? Новча айтибди:\n— Тақсир, тўққиз ойга олти юз тангага юриб эдим, бир пул бермасдан қувиб юборди.\n— Ундай бўлса, сен берадиганингни айт, мен уни ўзим созлайман, — дебди. Новча:\n— Тақсир, ундирсангиз учдан бир қисми сизники, — дебди. Қози:\n— Уч юз тангасини сен ол, уч юз тангаси менга бўлсин. Сен маҳкам бўлсанг бўлгани. Тағин мабодо ярмини берса, алданиб, кўниб қўймагин, — деб тайинлабди. Бойни мен айтиб келтираман, бой келгандан кейин ундай деган, бундай дегин деб қози новчага сўз ўргатибди. Кейин новчага жавоб бериб, эрта билан Зомин бозоридаги қозихонага келишини уқтирибди. Новча шундан кейин кетибди.\nЭрта билан тонгда қози туриб, чой ичибди, отланиб, Зоминнинг бозорига келиб, қозихонада ўтирибди ва бойни чақиртирибди. Бир оздан кейин бой келибди. Қози бойга бўлган гапни айтса, у:\n— Тақсир, арз қилиб келган новчани, ундай фалокатни олдингиздан уришиб ҳайдаб юбормадингизми? — дебди. Шунда қози жаҳл қилиб, бойни ота-онаси қолмай сўкаверибди. Шу орада новча ҳам келиб қолибди. Қози бойга:\n— Бунинг ҳақини еб кетолмайсан, ҳозир ўтирган жойингда топиб берасан, — дебди. Кейин бой ўйлаб туриб англабдики, новча қозига бир нарса беришга ваъда қилган. Бой пайт пойлаб туриб, новчанинг кўзини шамғалат қилиб қучоғини очиб, имлаб қозига кўрсатибди. Қози унга ер остидан кўз ташлабди. Кейин бир оз ўйлаб туриб хаёлга кетибди. «Новчанинг берадиган нарсаси уч юз танга, уни ҳам бойдан олсагина беради, бойнинг имлаб кўрсатган нарсасида бир бало борга ўхшайди, шу бойнинг ваъдасидан қолмай, бир қучоқ нарсани ваъда қилди, агар шунинг ҳаммасини берса, бир нарсали бўлиб қоламан», дебди қози ичида. Шу орада қози яна аста бошини кўтариб кўз ости билан бойга қарабди. Бой яна қулочини ёзиб, бир қулоч деб имлабди. Шунда қозининг юрак-бағри ундан баттар ўртаниб кетибди. Қози кўнглида, «Энди бу новча падар лаънатини бир сўкаман, ҳақидан кечиб, бир дўқ билан йўқ бўлиб кетсин», дебди. Қози энди новчани сўка кетибди:\n— Падар лаънати, туҳматчи, ўғри, йўқол, кўзимга кўринма! Ҳозир жазога ҳукм қилиб юбораман, — деб сиёсат қилибди. Кейин ҳалиги новча қўрқиб, юраги ёрилай дебди. Қози “олти ойлик жазога ҳукм қилиб юбораман” дегандан кейин новчанинг жон-пони чиқиб кетибди, “ҳақ олмасам ҳам гўрга”, деб қозихонадан орқасига қарамай қочиб чиқиб кетибди. У кўздан йўқолгач, қози бойга қараб секин ишорат қилиб:\n— Қани, ҳалиги айтган нарсани олиб келинг, — дебди. Бой ўрнидан туриб бозор оралаб кетибди. Ана энди қозининг димоғи чоғ бўлиб, қувонганидан юраги ёрилгудай бўлибди. “У бир қучоқ нарса нима бўлди экан? У бир бўлса бир хум танга ё бир хум тилла бўлади, қачон олиб келар экан”, деб юраги орзиқиб кетаверибди. Қозининг икки кўзи бойнинг йўлида экан. Бой бозор оралаб кетганича тўғри тарвуз бозорига борибди. Бориши билан ҳўкизнинг белидай бир катта тарвузни бир мирига олиб, қучоқлаб жўнабди. Бой ҳовлиқиб қозихонага етиб келибди. Қози ўтирган еридан чўзилиб қараб, ўйлабди: “Оббо бой бува тушгур-е, қозига бир яхши тарвуз ҳам олиб берай дебди-да”, деб ичида қувониб қўйибди. Бой шу орада тарвузни олиб келиб қозининг олдига қўйибди. Шунда қози:\n— Бой бува, тарвуз бозорига ҳам борибсиз-да? — деса, бой:\n— Ахир бизнинг бир феъллигимиз худога ёқиб, худо бизга шунчалик давлатни бериб, бой қилиб қўйибди-да, ваъда қилгандан кейин ваъдада турамиз-да, тақсир, — дебди.\nБойдан бу сўзни эшитган ҳамон қозининг юраги шув этиб кетибди. Бой шу орада тарвузни сўйиб, бир палласини каржлаб, қозининг олдига қўйибди, яна бир палласини каржлаб ўзининг олдига қўйибди. “Олинг тақсир”, деб қозини тарвуз ейишга таклиф қилибди. Улар иккови икки палла тарвузни еганича еб, қолганини қолдиришибди. Кейин қози кўз ости билан ҳар замон-ҳар замон бойга қараб ўтира берибди. Сўнг бой:\n— Бизга жавоб, тақсир, тарвузни бўлса едингиз, ҳалиги новчанинг гапига кўп қулоқ солаверманг. Келаси бозор тағин бир яхши тарвуз олиб бераман, — дебди. Қози:\n— Бой бува, бошқа гапни қўйинг, боягини олиб келинг, — дебди. Бой:\n— Тақсир, одамни калака қилманг, бу гапингазга мен тушунмадим, бу нима деганингиз? — дебди. Қози:\n— Бойбува, эсингиздан чиқдими, боя бир нарсам бор, бераман, демадингизми? Сиз шундай қилиб бир қучоқ нарсам бор, бераман, деганингиздан кейин, мен ҳалига камбағални сўкиб юбордим, — дебди. Бой:\n— Ҳа, тақсир, энди тушундим, у бир қучоқ, деб кўрсатганим мана шу тарвузнинг ўзи эди, едингиз-ку,— дебди. — Бу бир қучоқ бўлмай нима, ўзингиз кўрдингиз-ку, қучоғимга сиғмай лапанглаб зўрға кўтариб келдим. У кекирдагингиздан ўтиб кетди. Энди бундан бошқа нима берар эдим, сизга.\nҚози эса “сизнинг ваъдангизга ишониб, ўзимнинг камбағалимдан айрилдим, шу замоннинг бойининг ҳам, камбағалининг ҳам айтган сўзига ишониб бўлмайди”, деб сўкинибди.\nБой ўрнидан туриб чиқиб кетаётиб:\n— Тақсир, ҳар нарсага ҳам жаҳл қилманг. Эрта бозор олдингизга тағин бир тарвуз олиб келаман, — деб чиқиб кетибди. Қози яна ўйлаб, “ҳалиги айтган бир қучоқ нарсасини бу бозор олиб келса ҳам ажаб эмас” деб хомтама бўлиб қолаверибди. Лекин бу бозор ҳам қози бойдан ҳеч нарса ололмай, лаби гезариб, пайшанбадан қайтган ғунажиндай бўлиб уйига қайтибди. Новчани бекордан-бекорга сўкиб ҳайдаганига роса афсусланиб юраверибди.\n← Аввалги Аввалги Омон билан Ёмон\nКейинги → Кейинги: Ҳасадгўйлик


ТАЪЛИМ ВА ИСЛОҲОТ » Навбахор тумани хокимлиги\nYangiliklar Муаллиф:\tinfo - авг 22, 2017\nЎзбекистон Республикасининг Биринчи Президенти Ислом Каримов ватанимиз истиқболи, халқимиз тақдири хусусида қайғурган ҳолда, ёшларимизга юзланиб шундай деган эди: "Токи юрагингизда ўт, билагингизда куч-қудрат бор экан, Ўзбекистон жаҳон ҳамжамиятида ўз ўрнини эгаллаб бораётган бугунги кунда "Биз киммиз, кимларнинг авлодимиз?” деган даъватга ҳамиша муносиб бўлинг.”\nЎзбекистон-келажаги буюк давлат! Шунингдек, Ислом Каримов истиқлолнинг илк кунлариданоқ ушбу иборани шиор сифатида илгари суриб бутун дунёга бонг урганида биров инонди, биров инонмади. Ниҳоят юртимизда ҳар бир соҳада оқилона ва одилона олиб борилган ислоҳотлар натижасида ўтган чорак асрдан ортиқ вақт давомида Ўзбекистон чиндан ҳам келажаги буюк давлат эканлигини жаҳон халқлари тан олди ва ҳавас кўзи билан боқишди. Келажаги буюк давлатнинг истиқболи эса ҳеч шубҳасиз, ёшлар қўлидадир. Шу боис ёш авлодни қўллаб-қувватлаш, уларнинг ҳар томонлама комил инсонлар бўлиб вояга етишлари учун қулай имкониятлар яратиш давлатимиз сиёсатининг устувор йўналишларидан бири этиб белгиланди.\nТаъкидлаш жоизки, ҳар қандай мамлакатнинг куч-қудрати унинг интеллектуал салоҳияти билан белгиланади. Бу эса бевосита таълим сифатига боғлиқдир. Шу жиҳатдан кадрлар тайёрлашнинг миллий модели "Таълим тўғрисида”ги қонун ва "Кадрлар тайёрлаш миллий дастури”нинг ҳаётга тадбиқ этилиши юқори малакали, рақобатбардош кадрларни тайёрлашдан иборат стратегик мақсадга эришиш учун назарий асос бўлди.\nШу ўринда муҳтарам Президентимиз Ш. Мирзиёевнинг "Биз учун долзарблиги ва аҳамиятини ҳеч қачон йўқотмайдиган масала бу фарзандларимизни мустақил фикрли, замонавий билим ва касб-ҳунарларни эгаллаган, мустаҳкам ҳаётий позицияга эга, чинаккам ватанпарвар инсонлар этиб тарбиялаш вазифасидир”, деган сўзлари ҳар бир педагог ходимнинг зиммасига улкан масъулият юклайди.\nБугунги кунда туманимиздаги мавжуд умумтаълим мактабларида жами бўлиб 1711 нафар педагог ходимлар 14551 нафар ўқувчи-ёшларга сабоқ бериб келишмоқда. 2017-2018 ўқув йилида умумтаълим мактабларининг 1-синфига 1835 нафар ўқувчилар қабул қилинади. Ўтган ўқув йилидаги 1286 нафар 9-синф битирувчиларидан 1101 нафари ўзлари ва ота-оналарининг хоҳиш-истаклари билан янги ўқув йилида 10-синфда ўқишни давом эттиришади.\nЎзбекистон Республикаси Президентининг 2017 йил 7 апрелдаги "Ўзбекистон Республикасининг 2017 йилги Инвестиция дастури тўғрисида”ги ПҚ-2873-сонли қарорига асосан Навбаҳор туманидаги жами 4 та таълим муассасаси мазкур дастурга киритилган бўлиб, шундан 1 та мактабда реконструкция, яна 1 та мактабда капитал таъмирлаш ишлари олиб борилмоқда. Шунингдек, 1 мактабгача таълим муассасаси реконструкция қилиниб, яна 1 та мактабгача таълим муассасасида капитал таъмирлаш ишлари давом эттирилмоқда. Дастурга киритилган 36-умумтаълим мактабининг 60 ўринли ўқув блоги ҳамда капитал таъмирлаш ишлари олиб борилаётган 16-умумтаълим мактаби ҳам янги ўқув йилида ўқувчиларни ўз бағрига олади. Бундан ташқари, 6-сон "Наврўз” мактабгача таълим муассасасига 832.8 млн. сўм маблағ ажратилган бўлиб, ҳозирда сўнгги пардозлаш ишлари олиб борилмоқда.\n11-сон Болалар мусиқа ва санъат мактабида соҳа ходимлари иштирокида ўтказилган август Кенгашида туман ҳокими Б. Бобоназаров ҳамда вилоят Халқ таълими бошқармаси масъул ходими М. Отаниёзовалар сўзга чиқиб, айни жиҳатлар хусусида алоҳида тўхталиб ўтишди. Тадбир доирасида таълим тизимида самарали фаолият олиб бораётган бир гуруҳ фаол ўқитувчилар туман ҳокимлиги ва ҳамкор ташкилотларнинг "Фахрий ёрлиқ” ва эсдалик совғалари билан тақдирланишди.\nБир сўз билан айтганда, бугунги кунда ўз устида мустақил ишламаган, ўз билим ва тажрибасини бойитиб бормаган, давр билан ҳамнафас бўлолмаган педагог-педагог бўлиб ишлай олмаслиги барчамизга кундек равшан. Шундай экан, ҳар бир педагог ходим ўз устида тинимсиз ишлаши, изланиши зарур. Шундагина кўзланган мақсадга эришиш мумкин.


"Ozodlik" китоби, Qutlibeka\nҚутлибеканинг "Озодлик" деб аталган мазкур китобчаси икки қисм (“Қишнинг охирлари”, “Уйғонишнинг бошланишлари”)дан иборат. Шоиранинг дардлари, қувончлари улкан. Чунки тўпламдаги барча шеърлар Ватан ва миллат армонлари, қувончлари, умидларига туташ.\nИфода воситаларининг табиийлиги, лирик қаҳрамон “мен”ининг самимияти шеърларни яна ҳам ўқувчи қалбига яқинлаштиради.\nЯсамаликдан йироқ, маҳзунлигида ҳам ботиний бир қудрат яширин бу шеърлар ўз ўқувчиларини топади дсган умиддамиз.\nBahor bilan suhbat\nEverest va ummon\nEng yorug' yulduzlar


Opel келажак автомобили салонининг суратларини эълон қилди » Скачать музыку бесплатно новинки музыки 2016-2017\nOpel келажак автомобили салонининг суратларини эълон қилди\nКомментариев: 0 Просмотров: 419 Дата: 19-02-2016, 16:02 Opel компанияси Женева автосалонида намойиши бўлиб ўтадиган концептуал GT купесининг салонлари суратларини эълон қилди. Немисларнинг айтишича, прототип келажак автомоби интерьери қандай бўлишини ўзида намоён этади. Купе салонида ҳеч қандай тугма ёки механик ўзгартирувчи асбобларни учратмайсиз. Прототипда инновацион интерфейс қўлланилган бўлиб, автомобилга рул бошқарувидаги инсон шахсини мустақил равишда аниқлаш, унинг учун индивидуал созламаларни тақдим имконини беради. Opel GT рақамли асбоблар, шунингдек, олд панелнинг ўнг ва чап томонларида авиацион турбиналар услубида ишлаб чиқилган айланасимон иккита мониторга эга. Уларда орқа томондаги камерадан олинган тасвирлар кўрсатилиб, анъанавий орқани кўрсатувчи кўзгу ўрнини тўла эгаллайди. Opel GT ўтган асрнинг 60- йилларида ишлаб чиқарилган шу номдаги кичик спорткупе шарафига яратилди. Прототипнинг умумий вазни 1000 килограммни ташкил этади. 145 от кучига эга бир литр ҳажм, уч цилиндрли турбомотор орқа ғилдиракларни ҳаракатга келтиради. Концепт-кар саккиз сонияда юз км/соат тезликка чиқади. Энг юқори тезлиги эса соатига 215 километрга етади. Opel ҳозирча GT талқинини туркум равишда ишлаб чиқаришни режалаштираётгани йўқ. Концепт мазкур немис маркаси остида ишлаб чиқариладиган келажак автомобилларининг услуби ва техник хусусиятларини намойиш этиш мақсадида тақдимотга олиб борилмоқда. - деб хабар бермоқда Carzone.uz нашри.


Bugunning gaplari | TURONZAMIN-Jahongir Muhammadning nashri\nPosted on 02/24/2007 by TURONZAMIN\nМуҳаммад Бобур Маликов: Мухолифатни бирлаштириш ўз принципларимизга кўз юмиш ҳисобига бўлмаслиги керак\nСўнги пайтларда мухолифатнинг турли кучлари ўртасидаги муносабатлар яна ҳам кескинлашди. Андижон воқеалариан кейин, айниқса президент сайлови арафасида бирлашиш хусусида кўп гапирилса ҳам, амалда ишлар тескари томонга кетмоқда. Давом этаётган “сўз урушларидан” ҳамманинг ҳаёли паришон бўлиб турганда, яқинда Самарақандда демократия тарафдорлари ўртасида ҳақиқий жанг чиқишига сал қолди. “Ҳаракат” агентлигининг мухбири шулар хусусида “Озод деҳқонлар” партиясининг раиси, бир вақтлар Ўзбекистонда юқори мартабаларда (Олий Суд раиси, Адлия вазири, Ўзбекистоннинг АҚШдаги элчиси) ишлаб келган Муҳаммад Бобур Маликов билан суҳбат қилди.\nМухбир: Сиз ҳам демократ кучларни бирлаштириш учун чақириқлар қилганинигиз, сўнги йилларда шу йўналишда амалий ишлар қилишга интилганингиз, аммо натижа чиқмаганини ҳамма билади. Шундай бир пайтда Самарқандда “Эзгулик” жамиятининг раиси Васила Иноят ва бошқа ҳуқуқ ҳимоячиларига “Эрк” партиясининг Салой Мадаминов фракцияси ва Марат Зоҳидовнинг одамлари бошчилигида ҳужум бўлганини қандай баҳолайсиз?\nМ.Маликов: Табиий, мен у воқеаларни кескин қоралайман. Бу ҳукумат одамларининг провoкацияси бўлганига ҳам шубҳа йўқ. Аммо ҳукумат демократик кучларни заифлаштириш учун ичимиздаги одамлардан фойдаланаётгани ҳаммамизни яна ҳам зийракроқ бўлишга чақиради. Охирги пайтларда йўқ бўлиб кетиш остонасига келиб қолган гуруҳларнинг, мен Салой Мадаминов ва Марат Зоҳидовларнинг атрофидаги гуруҳларни назарда тутмоқдаман, ҳукуматнинг провокацияларида иштирок этишларини уларнинг аламзадалиги билан изоҳлайман. Насриддин афандининг латифаларидан бирида айтилгандек, улар ўзлари ҳеч нарса қилишолмайди, қилганларини кўришолмайди.\nЯна бир факт. Матбуотда Самарқанддаги ҳужумчиларнинг бошида Мадаминов ва Зоҳидовларнинг одамлари тургани очиқча айтилди. Аммо бу икки кишининг мум тишлаб туриши қизиқ. Ҳақиқий сиёсатчилар бундай қилмайдилар. Улар дарҳол ўз изоҳларини беришлари керак эди. Аслида, бу факт ҳам уларни фош қилмоқда.\nМухбир: Сиз охирги ойларда “Эрк” Партиясининг раҳбари Салой Мадаминовни қаттиқ танқид қилдингиз, унинг ўз манфаатларинигина ўйлаб, мухолифатни парчалаш йўлида қилаётган ишлари ва ҳукумат билан олиб борган “ўйинларини” очиб бердингиз. Хусусан, бу партиянинг рўйхатга олиниши Сиз Адлия вазири бўлган замонда Каримовнинг тўғридан тўғри буйруғи билан бўлганини ҳам айтдингиз. Маълумки, ўша вақтда “Бирлик” халқ ҳаракати ҳам рўйхатга олинганди. У ҳам юқорининг амри билан бўлганми?\nМ.Маликов: Йўқ, бу ерда аҳвол тамомийла бошқача эди. “Эрк”ни рўйхатга олишда Каримовнинг буйруғини бажаришга мажбур эдим. “Бирлик”ни рўйхатга олиш тамомийла менинг ўз ташаббусим, ва билардимки, бу нарса Каримовни қаттиқ ғазабга келтиради. Шу сабали “Бирлик”нинг ҳамма ҳужжатларини ҳар томонлама текширтирдим ва камчиликларни тузаттириб, сўнгра қонунлар доирасида рўйхатга олдиртирдим. Булардан “Бирлик” раиси Абдураҳи Пўлат хабардор. Ҳужжатлардаги камчиликларни тузатиш пайтида у билан бир неча марта учрашганмиз ҳам. “Бирлик” рўйхатдан олинган куниёқ Каримовнинг “қора рўйхатига” тушганимни жуда яхши биламан.\nШу хусусда бир нарсани алоҳида урғуламоқчиман. Баъзи одамлар, тўғрироғи ўша Салой Мадаминов ва унинг гумашталари, мени воқеаларни шунча вақт ўтгандан кейингина гапираётганимни рўкач қилиб, мени носамимийликда айбламоқдалар.Бу лўттибозликдан бошқа нарса эмас. Мен “Эрк” партиясининг қандай рўйхатга олинганини элчиликдан кетган кунларим бўлиб ўтган матбуот конференцияларидаёқ тилга олганман. Маслан, 1993 йилнинг декабрь ойида Вашингтонда АҚШдаги Турк ташкилотларининг Ассамблеяси бўлиб ўтди. Ўшанда ҳам менинг иштировимда матбуот конференцияси бўлган Унда Туркия парламентининг бир қатор аъзолари ҳам қатнашгандилар. Сўнгра улар менинг олдимга келиб, “Эрк” ва “Бирлик”нинг фаолияти билан таниш эканликларини, ҳатто раҳбарларини танишларини айтиб, “Эрк”нинг бу шаклда рўйхатга олинишидан, яъни бу партиянинг тузилишида Каримовнинг қўли борлигидан шошиб қолганларини билдиришган ва воқеанинг тафсилотлари билан қизиқишган.\nКейинчалик, “Эрк” қандай тузилишидан қатъий назар, ҳақиқий мухорлифат партиясига айланиб бораётгани учун, эски камчиликларни унутишга ҳаракат қилдик. Аммо, буни ўзича тушунган Салой Мадаминов ҳаддидан ошишга бошлади. Бунинг устига билиб билмасдан яна Каримов режимига ёқадиган ишлар қилабошлади, мухолифатни бирлаштириш йўлида тўсиққа айланди. Шу сабали, мен бу партия ва унинг раҳбарига оид тарихий воқеаларни қайтадан гапира бошладим.\nМухбир: Нима бўлганда ҳам, “Эрк” партияси ва унинг раиси Каримовнинг қаҳрига учради. Салой Мадаминовнинг ўзини сиртдан суд қилиб, 16 йилга озодликдан маҳрум қилиш ҳақида ҳукм ҳам чиқартирдилар. Бу фактлар унинг ҳукуматга хизмат қилгани ҳақидаги иддаоларни рад этмайдими?\nМ.Маликов: Йўқ, рад этмайди. Каримовга бошқа одамлар ҳам сидқидиллик билан хизмат қилиб, кейин унинг қаҳрига учраганлар.\nБулар ичида Исмоил Жўрабеков, Козим Тўлаганов, Темур Олимовлар бор, бошқалар ҳам бор. Уларнинг ҳаммаси Каримовга хизмат қилишди, кейин унинг калтагини ёйишди. Ёки Санжар Умаровни олинг. Мен вақти келиб бу хусусда кўпгина фактларни очиқлайман, аммо ҳозир бир оғиз сўз билан айтмоқчиман. У мухолифатни парчалаш, уни обрўсизлантириш учун Каримов истаган ишларни қилди, лекин бир-икки жойда қовун тушириб қўйган эди, қамоққа отилди.\nБошқалардан фарқли ўлароқ, Каримовнинг қаҳрига учрагандан кейин, Салой Мадаминов мухолифатга ўтгани ҳақида жар солди, чет элга чиқиб кетди. Юқорида айтганимдек, ўшанда у билан ҳамкорлик қилишни ҳам ўйладик. Аммо, вақт кўрсатдики, у биронта амалий иш қилишга қодир эмас экан. Айни замонда, у ҳали ҳам мухолифатни парчалашга, унинг бирлашиши йўлида тўсиқ бўлишга ҳаракат қилмоқдами, демак, у ҳали ҳам Каримовга керакли ишни қилмоқда. Мен уни тўғри йўлга солиш учун кўп уриндим, бефойда экан. Ҳозир у ҳақида кўпчилик томонидан айтилаётган “судралишга яратилган одам учолмайди” фикрига қўшиламан.\nБугунги мухолифат ичида Салой ва Марат кабилар борлигига қарамасдан мақсадим ҳали ҳам ўша: демократик мухолифатни бирлаштириш. Лекин, мухолифатни бирлаштириш асосий принципларимизга кўз юмиш ҳисобига бўлмаслиги керак. Шу сабабли мухолифатни бу каби одамлардан тозалаш – бирлашиш йўлидаги қадамлардандир.\nМухбир: Бу йил Ўзбекистонда президент сайловлари бўлади. Мухолифат ичида эса ҳали ҳам бирлик йўқ. Бундай шароитда нималар қилиш керак деб ҳисоблайсиз?\nМ.Маликов: Мавжуд шароитда мухолифатнинг бу сайловда иштирок этиш шанси жуда оз. Ғарб давлатларининг Каримовга таъсири йўқ ҳисоб. Аммо, барибир бу сайловолди кампаниясидан мухолифатнинг сафларини мустаҳкамлаш учун фойдаланиш, уни Салой ва Марат каби псевдодемократлардан тозалаш керак.\nКези келгани учун бир нарсани айтиб ўтмоқчиман. Мен Марат Зоҳидовнинг кимлигини жуда яхши биламан. Унинг студентлик давридан бери режимга, тўғрироғи, унинг органларига хизмат қилишини ҳам. Аммо унинг сўнги йилларда Салой Мадаминов билан тез-тез учрашиб тургани, менда “Зоҳидов ҳам эски ишини ташлаб мухолифатга ўтгандир” деган фикр уйғотабошлаганди. Айнан шу сабали, бундан бир неча йил аввал Марат Зоҳидовни Вашингтонга таклиф килдим ва учрашдим. У эса Ўзбекистонга қайтиши билан “Мени Маликов 300 минг долларга сотиб олмоқчи бўлди, у Ҳақназаров номидан хатлар ёзиб тарқатмоқда” деган уйдирма гаплар тарқатабошлади. Шундан кейин тушундимки, букурни қабр тузатаркан.(www.harakat.net).\n« BBG-VOA-The Washington Post, Editorial: False information She’r-dil izhori »


1-Қарақалпақстан округлик сайлаў комиссиясының гезектеги мәжилиси болып өтти- Kruz.uz\n1-Қарақалпақстан округлик сайлаў комиссиясының гезектеги мәжилиси болып өтти\n13:39, 15.10.2016 1110 0 Жәмийет\nМәжилисте участкалық сайлаў комиссияларының жумысларын нәтийжели шөлкемлестириў, участкалардың сайлаўға таярлық жумысларын ҳәрекеттеги нызамшылық талапларына муўапық алып барыў, сайлаўға таярлық көриў ҳәм оны өткериў менен байланыслы жумысларда ашық-айдынлықты ҳәм жәриялылықты тәмийинлеў сыяқлы мәселелер туўралы кең түрде сөз болды.\n1-Қарақалпақстан округлик сайлаў комиссиясының баслығы У.Жалменовтың атап өткениндей, бүгинги күнде сайлаўға таярлық жумыслары қызғын түс алмақта. Бул бағдарда айрықша жуўапкершилик талап ететуғын мәселелерден бири - участкалық сайлаў комиссияларының жеке қурамын тастыйықлаў болып табылады.\nСайлаўға таярлық көриў ҳәм оны өткериўде ашық-айдынлықты ҳәм жәриялылықты тәмийинлеў ўазыйпалары ҳаққында округлик сайлаў комиссиясы жанындағы Баспасөз орайының баслығы Д.Қурбаниязов кең түрде шығып сөйледи. Атап өтилгениндей, сайлаўшылардың ҳуқықый билимлерин жетилистириўде, сайлаўға таярлық көриў ҳәм оны өткериў менен байланыслы жумысларды сәўлелендириўде ғалаба хабар қураллары хызметкерлерине айрықша жуўапкершилик жүкленеди. Усыны есапқа алып, бүгинги күнге дейин ғалаба хабар қуралларының 70 ке жақын хызметкери дизимге алынған. Сондай-ақ, ислеп шығылған арнаўлы илажлар жобасы тийкарында белгили илимпазлар, жәмийетлик ғайраткерлер, ҳуқықтаныўшы қәнигелер қатнасында ғалаба хабар қуралларында шығыўлар шөлкемлестирилмекте.\nМәжилисте участкалық сайлаў комиссиялары ағзаларының ҳуқықый билимлерин жетилистириў, олардың ҳуқықый мәдениятын арттырыў, сайлаў өткерилетуғын орынларда барлық қолайлы шараятлар жаратыў сыяқлы мәселелер бойынша алда турған ўазыйпаларға айрықша итибар қаратылды.


21:39 / 27.04.2016 2071 pdf Ўқиш режими + -\nСАВОЛ: Мен бетобман, кунига 2 маҳал укол олишим керак. Жумладан рўза ойларида ҳам укол олишга мажбур бўлдим. Лекин «Укол олганда рўза очилиб кетади”, деб эшитдим. Чиндан ҳам шундайми?\nЖАВОБ: Укол деганда демак, бизда Нина билан инсонни баданига дори юбориш тушинилади. Мана шу дори юбориш 2 хил бўлади:\n1: Терисини остига юбориш.\n2: Қон томирига инсонинг ички тарафига юбориш.\nАвваллари уламоларнинг кўплари” уколнинг қайси тури бўлса ҳам рўзани очади. Шунинг учун рўзадор одам, рўзам очилмасин деса, укол қилдирмайди” деган фикрни айтишар эди. Лекин кейинчалик тахлил ва тадқиқ билан ўрганилгандан кейин терининг остига қилинадиган уколлар инсонни ички аъзоларига, қорин ичакларига етиб бормаслиги, таом ўрнига ўтмаслиги аниқ бўлганидан кейин уламолар мана шу дори юбориш услубига қараб “рўза очилади”ёки “ рўза очилмайди”дейишадиган бўлишди. Бунда томирга қилинадиган уколлар озуқа бўладиган, кишини ичига ичакларига, қоринларига дорини етказадиган услублар уколлар рўзани очади. Терини остига дори юборадиган услубда рўза очилмайди деган хулосага келдилар.Бу фақат фатво учун айтилаётган гап лекин мана шу ҳолатда яна кунгилни ғашлигини кетказиш учун манна шундай саволларни кайта кайта бермаслик учун одам бу саволда айтилаётган икки махал уколни ифтордан кейин сахарликдан олдин килдириб олиш имконини килса нихоятда яхши буларди. Лекин фатво юзасидан терининг остига килинадиган уколлар рузани очмайди.\n21:39 / 27.04.2016 2000\n21:40 / 27.04.2016 1496\nСаволМухтарам ҳазрат, биз яқинда интернет порталларида Нух алайхиссалом ясаган кемани Туркиянинг қайсидир тоғида топилгани ҳақидаги расмий маълумотлар ва давоми...\n4052 09:05 / 04.09.2017\n1878 20:19 / 27.04.2016\nАйкидо шарқ кураши санъатига қатнайман.\nАссалому алайкум, Шайх ҳазратлариМен мана 4 йилдирки Айкидо шарқ кураши санъатига қатнайман. Ҳозирда яшил белбоғ биласизки, уларда сариқ, яшил ва қора белбоғ давоми...\n1238 16:03 / 27.04.2016\nАгар тажвид қоидаларини билса, устозсиз қуръонни ўқиш мумкинми?\nАгар тажвид қоидаларини билса, устозсиз қуръонни ўқиш мумкинмиҚандай қилиб тажвид қоидаларини билиб олди, гап шу ерда. Тажвид қоидаларини устоздан ўрганилади, давоми...\n1472 20:55 / 27.04.2016


Жизя қачон соқит бўлади?\nИсломга кириш билан жизя соқит бўлади. Кимки Исломга кирса, тўлайдиган жизяси соқит бўлади. Хоҳ йилнинг бошида, ярмида, охирида ёки тугагандан кейин мусулмон бўлсин, Аллоҳ Таолонинг ушбу сўзи сабабли унга мутлақо ҳеч нарса вожиб бўлмайди:\n– “Кофир кимсаларга айтингки, агар куфрларидан тийилсалар, ўтган ишлари мағфират қилинади”. (Анфол:38)\nРасулуллоҳ ﷺдан Ибн Аббос шундай деб ривоят қиладилар. Расулуллоҳ ﷺ айтадиларки: «Муслимга жизя вожиб эмас». Жизя куфр сабаблидир, уни Ислом соқит қилади. Жизя Ислом билан бирор кўринишда жамланмайди. Зотан Ислом ўзидан олдинги ширк, куфр, гуноҳларни бекор қиларкан, қандай қилиб жизя ва унинг хорлигини бекор қилмасин? Расулуллоҳ ﷺдан ушбу сўзлар ривоят қилинди: «Ислом ўзидан олдинги нарсаларни бекор қилиб ташлайди». Масруқдан ривоят қилинадики: ажам (яъни араблардан бошқа миллатдаги одам)лардан бири Исломга кирди. Ундан жизя олинарди. Шунда у Умар ибн Хаттобнинг олдиларига келиб шундай деди: «Эй амирул мўминин, мен Исломга кирдим», Умар р.а.: «Балки, сен сақланиш учун киргандирсан?» дедилар. Шунда у: «Исломда мени сақлайдиган нарса йўқми?», деганди, Умар р.а. “Бор” дедилар. Умар р.а. ундан жизя олинмаслиги ҳақида хат ёзиб юбордилар.\nЖизя тўлайдиган шахс, жизя тўлаш йили ўтмасдан ўлса, ўлими билан жизя соқит қилинмайди. Чунки жизя унга вожиб қарз бўлгандир. Шунинг учун меросидан, қолган қарзлари каби жизяни ҳам тўлаш вожиб бўлади. Ўлган одамни ташлаб кетган мероси бўлмаса, жизя ундан соқит бўлади ва меросхўрларига вожиб бўлмайди. Чунки ўлган одам фақир, муҳтожнинг ҳукмида бўлади.\nЗиммий аҳлидан жизя вожиб бўлган бирон кимсанинг жизясидан кечилмайди. Чунки оят ва ҳадислар кечишни эмас, олишни вожиб қилади. Кечиш тўғрисидаги ҳадис келган кимсадангина кечилади. Агар бир зиммий Ислом қўшинига аскар бўлиб кирса, мусулмонлар қаторида кофирлар билан жанг қилса ёки унга вазифа юкланса, у куфрда экан, бу ишлар ундан жизяни соқит қилолмайди. Чунки у қўшинга қўшилганига ёки вазифасига кўра маош олади.\nЗиммий аҳлини динлари ва гуруҳларига кўра, ҳаммасига хос қайднома тутилади. У қайднома учун кишилар рўйхатида ажратилган хос ўрин бўлиб, зиммийларнинг туғилиш вақтлари, умрлари, вафотлари ҳамда молиявий ҳолатлар, маълумотлар қайд қилинади. Жизяни белгиланиши шунга асосланади. Зиммийлар мусулмонлар қайдномасига ёзилмайдилар, балки уларнинг қайдномалари ўзларига хос юритилади.\nФарз қилинган жизянинг миқдори Расулуллоҳ ﷺ ва у кишидан кейинги халифалар даврида бир хил бўлмай, балки бир ўринда бошқача, иккинчи ўринда бошқача бўлган. Расулуллоҳ ﷺ Муозни Яманга юборган вақтларида, зиммий аҳлидан иборат балоғатга етган ҳар бир кимсадан бир динор ёки бир динор баробарлигида мат олмоқлигини буюрдилар. Умар р.а. Шом ва Миср аҳлининг бойларига тўрт динор, ўртаҳол одамларга икки динор, касб қилувчи фақирга бир динорни белгиладилар. Шунингдек, жизядан ташқари қўшинни озиқлантириш ва мусулмонларни меҳмон қилишни белгиладилар. Ироқ аҳлининг бойларига қирқ саккиз дирҳам, ўртаҳол одамларга йигирма тўрт дирҳам, касб қилувчи камбағалга ўн икки дирҳам беришни юкладилар.\nБану Тағлиб насронийлари жизя бериш вожиблигини рад қилганларида, Умар р.а. закотни икки баробар ошириб қўйдилар.\nНўмон Ибн Зураҳдан ривоят қилинадики, у киши Бану Тағлиб насронийлари хусусида Умар ибн Хаттоб билан гаплашдилар. Умар Бану Тағлиб қабиласидан жизя олишни қасд қилганда улар шаҳарларга тарқаб кетдилар. Нўмон Умар р.а.га айтдики: «Эй мўминлар амири, Бану Тағлиб араб қавмидир, улар жизя беришдан ор қилмоқдалар. Улар фақатгина экин-тикин ва чорва эгаларидирлар. Уларда душмандан ўч олишлик бор. Ўзингизнинг зарарингизга улар сабабли душманингизга ёрдам бериб қўйманг». Умар р.а. улар билан садақа (яъни закотни) икки баробар қилиб бериш ҳақида сулҳ тузди».\nСаҳиҳи Бухорийда Абий Нажихдан ривоят қилинади. Айтадиларки: «Мен Мужоҳидга нимага солиқ Шом аҳлига тўрт динор, Яман аҳлига бир динор қилиб белгиланган?» деган эдим, у: «Бу нарса уларнинг бойлик даражасига қараб белгиланган», деди. Умар р.а. зиммийларга белгилаб берган динорларни бугунги кунда тилла учун ўлчов бирлиги деб эътибор қилинган грамм билан белгилаш қуйидагича бўлади:\nБой – 4 динор (1 динор=4,25гр олтин) = 17гр олтин\nЎртаҳол – 2 динор = 8.5гр олтин\nКасб қилувчи камбағал – 1 динор = 4.25гр олтин\nШундан аниқ бўлдики, жизянинг миқдори бир хил эмас ҳамда закот нисобларига ўхшаш ўтиб кетиш жоиз бўлмаган ҳад билан чегараланмаган. Балки бу миқдорни белгилаш халифанинг раъйи ва ижтиҳодига ташлангандир. Халифа зиммийларга машаққат келтирмайдиган, тоқатларидан ошиғини юкламайдиган даражадаги, миқдорни белгилашда бойлик ва камбағаллик томонларига риоя қилади. Шунингдек, миқдорни белгилашда байтулмолга зиён етмаслигини, зиммийлар бўйнидаги молдан байтулмолни маҳрум қилмаслик ҳам эътиборга олинади.\nБойлик, ўртаҳоллик, фақирлик даражаларини белгилашда урфга ҳамда шу хусусда билимли, тажрибали кишиларга мурожаат қилинади. Халифа бойлар, ўртаҳоллар, фақирлар орасини ажратиш учун ҳамда уларга хос даражаларни белгилаш учун ва бой ҳам, ўртаҳол ҳам, касб қилувчи фақир ҳам қурби етадиган миқдорни билиш учун билимли, тажрибали шахсларни тайин қилади. Бу тайин қилиш халифанинг раъйи ва ижтиҳоди билан жизя миқдорини белгилаш зиммийларни уринтириб қўймайдиган, тоқатларидан ошиқ нарсани уларга юкламайдиган, шу билан бирга байтулмолга зиён етказмайдиган ва байтулмол ҳаққини камайтириб қўймайдиган даражада бўлишини таъминлайди.\nTagsжизяХалифалик Давлатида моллар\nЭй фитна каналлари, Росулимиз Муҳаммад САВ шаъни босиб ўтиб бўлмас «қизил чизиқ»дир


Умид Аҳмаджонов “Талабалар Кубоги - 2018” финалида иштирок этди\n1 май, 2018, 12:54\nБугун 1 май куни Тошкент Давлат Иқтисодиёт Университетида спортнинг мини-футбол тури бўйича “Талабалар Кубоги - 2018” мусобақасининг финал учрашуви бўлиб ўтди.\nТадбирда Ўзбекистон футбол ассоциацияси, Миллий олимпия қўмитаси ҳамда Тошкент Давлат Иқтисодиёт Университети ҳамкорлигида ташкил этилди.\nУшбу футбол байрамида Миллий олимпия қўмитаси Президенти ва Ўзбекистон футбол ассоциацияси 1-вице-президенти Умид Аҳмаджонов иштирок этди. Умид Аҳмаджонов даставвал Тошкент Давлат Иқтисодиёт Университетининг спорт ҳаёти билан танишиб, бу ерда талабаларга спорт билан шуғулланиш учун яратилган шарт-шароитларни кўздан кечирди.\nШунингдек, финал учрашувини томоша қилиш учун келган Хитойда ўтган Осиё чемпионати ғолиблари Ўзбекистон Олимпия терма жамоаси футболчилари, Ўзбекистон МТЖ мураббийлар кенгаши аъзолари Миржалол Қосимов, Темур Кападзе, Азамат Абдураимов, “Локомотив” жамоаси ҳужумчилари Марат Бикмаев, Сардор Рашидовларнинг тадбирдаги иштироки талабалар спорт байрамига ўзгача шукуҳ бағишлади.\nФинал баҳсида Университетнинг “Корпоратив бошқарув” ва “Банк иши” жамоалари ўзаро беллашдилар. “GO UZBEKISTAN”футбол ишқибозлари жамоаси (фан клуби) финал иштирокчиларини қўллаб-қувватлаб, талабалар футбол байрамига файз киритди.\n“Корпоратив бошқарув” жамоасини Миржалол Қосимов, “Банк иши” жамоасини эса Азамат Абдураимов бош мураббий сифатида майдонга бошлаб тушдилар.\nҚизиқарли ва муросасиз ўтган финал учрашувида “Корпоратив бошқарув” жамоаси 1:0 ҳисобида ғалаба қозонди.\nФинал баҳсининг танаффус вақтида Ўзбекистонда хизмат кўрсатган артист Тоҳир Содиқов, Зоҳиршоҳ Жўраев, "Божалар" каби эстрадамиз юлдузлари ўз чиқишлари билан иштирокчиларга байрамона кайфият бахш этишди.\nФинал баҳсини ФИФА рефериси Равшан Эрматов бошқариб борди. Учрашувни таниқли футбол шарҳловчиси Даврон Файзиев шарҳлаб борди.\nТадбир сўнггида “Талабалар Кубоги - 2018” футбол мусобақасининг совриндор жамоаларига Кубок, медаллар, эсдалик совғалари тантанали равишда топширилди.


июл 21, 2018 13:45 Asia/Tashkent\nАзизлар, ӯтган суҳбатимизда оламшумул форс адабиёти, шунингдек ҳазрат Мавлоно ижодиётида пайғамбарлар ҳақидаги қиссалардан фойдаланиш услуби ҳақида гапириб, айтган эдикким: Бу мавзудаги қиссаларнинг шеърга кириб келиши ирфоний ёхуд бошқача қилиб айтганда тасаввуфий шеърнинг моҳиятини ӯзгартириб юборди. Шоирлар бундай қиссалардан айрим чуқур маъноли ирфоний тушунчаларни таълим бериш усули сифатида ҳам фойдаланишарди.\nҲазрат Мавлоно ӯз таълимотини кенг халқ оммасига ёйиш учун пайғамбарлар ҳақидаги қиссалардан кӯп фойдаланган ориф шоирдир. Аммо у пайғамбарлар ҳақидаги достонларни шеърга солишда ӯзига хос услубни қӯллайди. Шоир қиссанинг бир қисмини ҳикоя қилгач, ана шу парчадан ирфоний ва таълимий хулоса чиқаради.\nҚуръони каримда баён этилишича ҳазрат Нуҳ 900 йил давомида одамларни яктопарастликка даъват этади. Аммо жуда озчилик одамлар унга иймон келтиришига қарамай, йӯлидан қайтмайди. Масъулиятини содиқлик билан бажаришда давом этади. “Маснавий”и шарифда Нуҳнинг бу тинимсиз сай-ҳаракатлари Ҳақ дӯстларининг сабр ва саботлари намунаси сифатида тасвирланади. Иқтидорли шоирнинг таърифлашича, айнан ана шу сабр ва истиқомат Нуҳ руҳининг кӯзгусини сайқаллаб, унинг Ҳақ йӯлидаги камолотига сабаб бӯлган\nҲазрат Мавлоно “Маснавий”и шарифда қайта-қайта мурожаат қилган ривоятлардан бири Ҳазрат Сулаймон қиссасидир. Бугун ана шу мавзудаги достонлардан бири “Ҳазрат Сулаймон ва Билқис” ҳақидаги ривоятга тӯхталамиз.\nҲазрат Сулаймон алайҳиссалом Яҳуд қавмининг пайғамбари бӯлиб, ҳашамат, мол-дунё,қудрат ва муъжизада тилларга достон бӯлган.\nҲудҳуд Ҳазрат Сулаймонга Сабо мамлакати ҳақида хабар келтирди. Ҳазрат Сулаймон Сабо шаҳрининг маликаси Билқисга мактуб ёзиб уни яктопарастлик динига даъват қилиб, уни меҳмонликка чорлади.\nБилқис давлат юритиш ишида тадбир ва тажрибага эга аъёнларидан ҳазрат Сулаймонга қирқ туяда соф олтин ҳадя юбориб, ӯзи бормади. Корвон Ҳазрат Сулаймон юртига етиб келганида малика Билқиснинг элчилари ҳайратдан ёқа ушлашди. Бу юртнинг йӯллари олтин билан қопланган ва бу соф олтиндан ясалган йӯл қирқ манзилдан ӯтиб, Ҳазрат Сулаймонинг тахтига элтарди.\nКарвон аҳли шундай бой-бадавлат подшоҳга арзимас ҳадя элтаётганларидан хижолат тортишди. Корвондагиларнинг бир гуруҳи орқага қайтиб, кӯрганларини маликага таърифламоқчи бӯлишди. Аммо аксарият “Биз элчимиз. Бизнинг вазифамиз маликанинг совға-саломини етказишдан иборат”,-- дея йӯлда давом этишди.\nЭлчилар ҳадяларини Ҳазрат Сулаймон дарборига етказиб келишди. Аммо пайғамбар уларнинг ҳадяларини қабул қилмай, иззат –икромдан сӯнг “менинг номимдан Билқисга элчи бӯлиб боринглар ва кӯрганларингни маликага айтинглар”-- дея орқага қайтариб жӯнатди.\nМан намегуям маро ҳадя диҳед,\nБалки гуфтам лоиқи ҳадя шавед.\nБоз гардед эй расулони хижил,\nЗар шуморо, дил ба мо оред, дил.\nЭй расулон, мефиристамтон расул,\nРадди ман беҳтар шуморо аз қабул.\nПеши Билқис ончи дидед аз ажаб,\nБоз гуед аз биёбони заҳаб.\nТо бидонад, ки ба зар томеъ наем,\nМо зар аз зарофарин овардаем.\nҲазрат Сулаймон элчилар орқали малика Билқисни ӯз юртига меҳмонликка яна даъват қилди. Аммо ӯзининг мамлакати ва тахту тожига ҳаддан ташқари кӯнгил қӯйган Билқис бошқа юртга боришга унамасди. Аъёнлар оҳир-оқибат уни сафарга отланишга кӯндиришди.\nМалика айниқса жавоҳирлар билан безатилган шоҳ асарни эслатувчи тахтини ҳеч кимга ишонмасди. Буни билган Ҳазрат Сулаймон Билқиснинг севимли тахтини ӯзидан олдин Шом юртига етказиб келиш учун аъёнлари билан кенгашди. Кенгашда девларнинг сардори Ифрит “Ушбу йиғилиш тугаши билан сеҳр-жоду қилиб, тахтни етказиб келаман”,--дея таклиф киритди. Вазири аъзам Осаф эса “Мен Аллоҳнинг мадади ва Исми аъзамнинг фазилати ила кӯз очиб-юмгунча тахтни етказиб келаман, --деди.\nҲазрат Сулаймоннинг буйруғи билан вазир Осаф томонидан маликанинг тахти ӯзидан олдин етказиб келинди. Билқис етиб келгач, Ҳазрат Сулаймон юртидаги ӯз тахти, ободончилик, қудрат ва ривожланишни кӯриб, яктопарастлик динига иймон келтирди.\nҲазрат Мавлоно Қуръони каримнинг “Намл” сурасида келтирилган бу гӯзал ривоятдан маҳорат билан фойдаланганлар. Шу ӯринда бир нуктани эслатмоқчи эдим. Самовий китобимизнинг улуғ муфассирлари Билқиснинг тахтини кӯз-очиб-юмгунча Яман мамлакатидан Шомгача етказиб келиш ҳодисаси шарҳида шундай фикрни баён этишган:\nИлм-фан ривожланиши билан бугунги кунда аҳли башар бирор-бир ашёнинг сурат, ҳаракат ва садосини лаҳзада дунёнинг у бурчагига юбориш малакасини эгаллаган. Аммо ӯша нарсани жисмонан лаҳзада етказиш имконияти ҳали топилмаган.\nУларнинг фикрича, инсоният руҳоний билимларни эгаллаб боргач, худди бир суратни қӯл телефони орқали лаҳзада Америка қитъасига юборгандек, ӯша нарсанинг ӯзини ҳам шу тезликда юбориш имкониятини қӯлга киритади. Валлоҳу аълам.\nАзизлар, бизга ажратилган вақт ниҳоясига етди. Ҳазрат Мавлоно ижодиёти ҳақида яна суҳбатлашиш умидида сиз билан хайрлашамиз.\nБарча меҳрибонларданда меҳрибон Аллоҳнинг паноҳида бӯлинг.